Otar-Goxo denda: “Bezeroarekin duzun konfiantza oso inportantea da”

COVID-19 birusaren ondorioz, asko aldatu dira gauzak. Erosketak egiteko modua, esate baterako. Garai zailak izan dira bezeroentzat, maiz zain egon behar izan dutelako. Eta akaso are zailagoak janari dendetako langileentzat. Segurtasun neurriak betetzen eta bezeroak ondo atenditzen ahalegin bikoitza egin behar izan dutelako.

NOAUA! Etor zitekeela jakin arren, konfinamenduak ezustean harrapatu gintuen denoi, edo ia denoi. Zuek hala ere, telefono bidezko zerbitzua jarri zenuten martxan. Jende askok baliatu al du eramateko zerbitzua?

Patxi Iparragirre. Lehendik ere zerbitzu hori ematen genuen, baina konfinamendua hasi zenean indartzeko beharra ikusi genuen. Oso zaila egiten zitzaigulako jende guztia hona etorri eta ilaran zain egon behar izatea. Oso deserosoa izateaz gain, oso biolentoa egiten zitzaigun.

Hasieran gainera, denda guztiak gainezka egon ziren.

Konfinamendua ezarri bezperan, martxoaren 13an eta 14an, oso zaila izan zen lan egitea. Zergatik? Jendeak beldurra sartuta zeukan barruraino, lokal guztiak beteta, eta herritarrek erosketak egin nahi zituzten.

OTAR-GOXO

“Ilara luzeak bereziki jai bezperan eman dira. Baina jendeak oso ondo erantzun du”

Urduritasuna nagusi zen egun haietan.

Bitxikeria bat kontatuko dizut. Gizon bat hasi zen eztulka, eta denda topera zegoen. Gizona oso ondo zegoen, baina segituan konturatu nintzen jendea kezkatzen hasia zela. Hori ikusita, saiatu behar ginen jendea ez pilatzen. Argi neukan ez nuela egoera hori bizi nahi.

Eta hasierako egun haietan, bezeroak denda ataritik atenditu zenituzten.

Nik argi neukan. Jendea ezin zen denda barrura sartu.Kanpotik eskatu behar zuen. Lehen bi egunetan horrela aritu ginen. Baina kristoren ilarak sortu ziren eta orduan hasi ginen bezeroak binaka hartzen. Zeren jendeak gauza gehiago eskatu nahi zituen, erakusleihoetan zer zegoen begiratu... Eta bezeroak binaka hartzen hasi ginen. Orain hala egiten dugu. Bi bezero sartzen dira: bat hemen eta bestea han, punta banatan.

Jendeak, orohar, ondo erantzun al du?

Oso ondo. Jende guztiari behartzen diogu eskuak garbitzea. Eta bestetik, bezero askok telefono bidezko zerbitzua erabili dute. Telefonoa atenditu, eskatutakoa prestatu, banatu... Lanak handitu zaizkigu.

“Jendeak errespetu handia hartu die superfizie handiei”

NOAUA! Konfinamendua arintzearekin batera, egoera apaltzen hasiko zen, ezta?

Patxi Iparragirre. Lehen bi-hiru asteak oso itogarriak izan ziren. Gero pixkanaka-pixkanaka, joan gara neurria hartzen. Azkenean, lan gehiago egiten duzu baina mantsoago. Gehienez ere bi bezero sartu daitezkeenez, luzatu egin da erosketa denbora.

Ilara luzeak bereziki jai bezperan eman dira. Baina jendeak oso ondo erantzun du.

“Bertakoa gehiago baloratuko dugu aurrerantzean”. Askok hala pentsatzen dute. Zu ere uste berekoa al zara?

Nik uste dut baietz. Jendeak errespetu handia hartu die superfizie handiei. Pilaketa handiei beldurra hartu dio. Eta merkataritza-gune handietan ere, ilarak sortzen dira. Sentsibilizazio aldetik, uste dut jendeak beste jarrera bat hartuko duela. Hala iruditzen zait. Eta bezeroarekin duzun konfiantza ere oso inportantea da.


Olatz Beobide eta Itziar Ituño aktoreak gaurko, eguena, 'Kulturrizketak' saioan

Euskal telebistak Pausoka ekoiztetxearekin elkarlanean sortu zuen eta urte askotan parrilan izan zen Goenkale telesailean egin zuten elkarrekin lan Olatz Beobidek (Donostia, 1964) eta Itziar Ituñok (Basauri, 1974). Zuzendari lanetan jardun zuen Beobidek, eta kamaren aurrean Ituñok, Nekane Beitia Ertzain-buruaren paperean sartuta.

Harrezkero, asko izan dira batak zein besteak egin izan dituzten lanak: pantaila handian zein txikian eta baita antzerkigintzan ere. Gaur egun, Antena 3 telebista kateak eskaintzen duen Casa de papel telesaileko protagonistetako bat da Ituño; Beobide, berriz, antzerkian buru-belarri ari da Amaia Lizarralderekin batera Nomofobikak lana aurkezten.

Kazetari-elkarrizketatzaile rolean sartuta euren bizipenen pasarte batzuen kontakizuna egingo dute gaur, eguena, 21:30ean Goiena telebistan.


Kultur Egun ederrak pasatu dira

XV. Baserritarren Egunak jende aunitz bildu du

Urriaren 30etik bazen zer egin herrian. Zahar Txokon Marimendi Euskal Herriko emakume mendigoizaleen taldeak emaniko solasaldiaz gain, Ekaitza Elkartean Julio Soto eta Jon Maiarekin bertso afaria izan zen eta 40tik goiti afaltiar bildu ziren. Gainera, batzuk ezin izan zuten afaltzera joan, txartelik gabe gelditu zirelako. Giro ederrean pasatu zuten afalondoa. Larunbat arratsaldez, frontoia eta eskola gaztetxo eta gurasoez bete ziren. Tor magoak eta Zurrumurru taldeak emanaldi politak eskaini zituzten.

Igandean, azaroaren 1ean, XV. aldiz Baserritarren Eguna ospatu zen. Goizean goizetik baserri nahiz herrikoak frontoi aldera hurbildu ziren postuak hornitzera. Erakusteta eta salmentarako frontoiko gunea polit zegoen: eskulanak, barazkiak, goxokiak, zerrikiak, botika naturalak, etxeko tresnak, taloak… 30etik goiti postu paratu ziren. Frontoi atarian, aziendak ikusi ahal izan ziren.

Ahari lehiaketa

Aurten lehen aldiz Ahari Lehiaketa egin zen eta sari nagusia, 60 euro, Eguzkialdeko Larrainekoborda baserrira joan zen; bigarren saria, 30 eurokoa, Bordalarrea auzoko Martinekobordako ahari batek hartu zuen.

Gazta lehiaketa

V. Gazta Lehiaketan, 12 gaztak parte hartu zuten. Serorenbordako Margari Madariagak 60 euroko saria jaso zuen.

Gaztak aurkeztu zituzten gainerako baserriak hauek izan ziren: Otsarra, Eguzkialdea eta Bordalarreako Ximonenborda baserriak, Martixenekoborda, Tuanekoborda, Senberro, Laraburukoborda, Martinekoborda, Albiz eta Aientsako Gaxtelenekoborda eta Osildekoborda.

Ekoizleek emaniko produktuekin osatutako zarea, berriz, Aiora Iturriak irabazi zuen.


Emakume haurdun, haurtxo eta familientzako uretako doako jarduerak abian dira Faduran eta Gobelan

Asteburu honetan hasiko da haurdun, haurtxo eta familiei zuzendutako uretako doako jardueren denboraldi berria Algortako Fadura eta Itzubaltzeta / Romoko Gobela kiroldegietan. Egitasmoa Getxo Kirolak udal erakundeak antolatzen du –Getxo Igeriketa Waterpolo klubaren eta udalerriko lehen arretako osasun-zentroen laguntzarekin– eta bazkideentzat da. Programaren helburua da haurdun dauden emakumeei, haurtxoei eta familiei osasunera eta astialdira bideratutako oinarrizko irakaskuntza eskaintzea, ondoren haien kontura praktikan jar dezaten, tokiko arduradunek azaldu dutenez. Jarduera guztiak hilabete bakoitzeko azkeneko asteburuan egiten dira, antolatutako jardueren eta modu askean joaten diren pertsonen artean oreka bilatze aldera, igerilekuak erabat bete gabe. Interesa duten pertsonek izena eman dezakete Fadura (944 308 070) edo Gobela (944 045 151) kiroldegietako jendearentzako arreta bulegoetan. Argazkia: © Getxoko Udala.

Haurdun dauden emakumeen kasuan, haurdunaldiko 24 aste bete dituztenentzat dira jarduerak, eta erditutakoei dagokienean, erditu eta 40 egun igarota dituztenentzat, arreta moduan. Era horretan, talde horrek zerbitzu medikoen oniritzia izatea gomendatzen da. Jarduera horiek Gobelan egingo dira, larunbatetan, 09:00etatik 9:45era bitartean.

Sei hilabete eta bi urte arteko haurrentzako igeriketa, bi taldetan emango da, larunbatetan, 09:45etik 10:35era bitartean. Gainera, 2 eta 3 urte arteko neska-mutikoentzako taldea 10:35etik 11:00etara izango da. Saio horiek ere Gobelan izango dira, eta bainu-txanoa, uretako oihala, bainujantzia eta flotatzen duen jostailu bat eraman behar dira.

Igandetan, berriz, 10:00etatik 11:00etara, Fadurako igerilekuetan jolas bidezko hainbat jarduera egingo dira. Horietan parte hartu ahal izango dute 4 urte beteta dituzten haurrek, eta, gutxienez, pertsona heldu batekin joan beharko dute. Horrela, izena emandako pertsonek ur zirkuitu eta jolas, aquagym, waterpolo, koltxoi eta gymkanaz gozatu ahal izango dute.


Bide alternatiboetan barrena

Sendabideak, bide alternatibo bat liburua idatzi du Alejandra Mitnikek eta bihar aurkeztuko du Mandalararen elkartean, arratsaldeko 19:30ean.

Ostiralean, apirilaren 1ean, Alejandra Mitniken bisita izango dute Mandalara Elkartean, Antxiola kaleko 15 zenbakian. Liburua sendatzeko bide alternatiboen inguruan idatzi du Mitnikek eta Obelisco editorialak kaleratu du.

Mitnik psikologa eta psikoalalista da. Irakasle lanean aritzen da Gizarte zientzien graduan, eta horrez gain, espainiar estatuan eta atzerrian ikastaroak ematen ditu. Ikastaro horietan terapia energetikoen inguruan eta prebentzioaren inguruan aritzen da, hori baita bere espezialitatea. Eta liburuan ere gai hori hartzen du ardatz.

Liburuak salmenta handiak izan ditu eta bihar, ostiralarekin, Mandalararen elkartean aurkeztuko du idazleak berak, 19:30ean hasita.


Politikarien ahotan hondakinen arazoa bilketa sistemara mugatzen da

Aser Lertxundi, Mikel Serrano, Juan Karlos Alduntzin, Zorione Etxezarraga eta Xabier Urteaga moderatzailea asteazkeneko mahai inguruan.Hondakinen kudeaketaren gaiak zeresan asko sortu du azkenaldian, Gipuzkoan batez ere. Gai honen inguruan argitasun pixka bat emateko asmoz, Goierriko Hitza egunkariak eta GoiBerri aldizkariak lau alderdi politikotako ordezkariak batu ditu mahai beraren bueltan, bakoitzak dituen iritzi eta ikuspuntuak azaltzeko: Aralar alderdiko Aser Lertxundi, PSE-EEko Mikel Serrano, Bilduko Juan Karlos Alduntzin eta EAJko Zorione Etxezarraga.

Xabier Urteaga kazetaria gidari zutela egin zuten mahai ingurua asteazken arratsaldean, Ormaiztegiko kultur etxean. Aretoa lepo bete zen adin ezberdinetako eta herri desberdinetatik etorritako jendearekin, gaiak pizten duen interesak erakarrita goierritar ugari izan baitziren politikarien hitzak eta iritziak entzuten.

Hondakinen kudeaketaren gaia oso zabala bada ere, errauste planta eta atez-ateko bilketa sistema izan ziren hizlarien ahotan gehien ibili ziren hitzak. Atez-atekoaren aurka, Zorione Etxezarragak esan zuen Bilduren asmoa «ona» baina «idilikoa» dela: «Une honetan Gipuzkoan hiru zabortegi daude ixtear», eta Bilduren asmoa aurrera eramateko «ez dago denborarik». Gainera, «ahal den gehien birziklatzeak ez du ekiditen zerbait beti soberan gelditzea». Horrez gain, atez ateko sistema duten hainbat herritan, biztanle batzuen ustez «herria zikina» egoten da, «jendeak zakarrak errekara-eta botatzen dituelako».

Honen aurrean, Alduntzinek azaldu zuen «atez-atekoaren kontrako kanpaina topikoz beteta» dagoela, «zikina» dela eta antzeko argudioak erabiltzeagatik. Honen aurka esan zuen «atez-atekoarekin zikina hiru ordukoa» dela, eta «egungo sistemaren zikina 24 ordutan jasaten dugu, gure kaleetan ditugun edukiontzien puntu beltzak eta hauek botatzen duten usaina» egun osoan daudelako kalean. Bere esanetan «Europa norabide berriak markatzen ari da» hondakinen kudeaketaren inguruan, eta «Europan eredu» izan daitekeen sistema proposatzen du Bilduk bere ustez.

Norbaiti birziklatzen duen galdetuz gero «denok birziklatzen dugula esaten» dugula, baina «datuak oso bestelakoak» direla azaldu zuen Alduntzinek, eta horren aurrean «atez-ateko bilketarekin lortutako emaitzak onenak» direla azaldu zuen.

Aldekoak eta kontrakoak

Errauste plantaren kontrako eta aldeko iritziak ere entzun ahal izan ziren. Serranoren esanetan «Europa mailan baztertu egin da errauste plantaren toxinak kaltegarriak direnaren eztabaida». Alduntzinek, hori «oraindik» ez dagoela «garbi» esan zion: «Seguroa dela diozu, baina inork ez du nahi errauste plantarik etxe ondoan», gaineratu zion. Serranok bere aldetik, «errauste plantetan sortu daitekeen energia beste gauza batzuetarako erabili daitekeela» azaldu zuen.

Lertxundik, berriz, errauste prozesuaren azken faseari egin zion erreferentzia: errauste plantatik ateratzen diren inerteei eta hauek eramaten dituzten zabortegiei. Bere esanetan «errauste plantez gain, horietan sortzen diren inerteak ere oso toxikoak izaten dira», sortzen dituzten «hondakin, ur zikin eta abarrengatik».

Etxezarragak EAJren plana «ez dela perfektua» esan zuen, «baina dagoen ekologikoena eta ekonomikoena» dela azpimarratu zuen.

Etorkizuna hizpide

Mahai inguruaren amaieran alderdi bakoitzeko hizlariei azken hitza emateko, Urteagak «bihar esnatu eta 2022. urtean» daudela imajinatzeko esan zien, eta horren aurrean hizlari bakoitzak bere asmo eta nahiak plazaratu zituen.

Etxezarragak «gizarte anitzean elkar errespetatzen» den gizarte bat imajinatu zuen, «gu baino aurreratuago dauden beste herrialde batzuei begiratuz» eta gaika birziklatzeko sortuko direla espero duen teknologia berriekin.

Alduntzinek «gurea Europako herrialderik aurreratuenen pare edo aurreratuena» izatea espero du «errauste plantarik gabe, modu jasangarrian eta kostu onargarria» duen proiektuarekin, errauste plantan gastatuko lirateken «400.000.000 euroekin hipotekatuta egon gabe».

Serranok «gauzak ez direla horrela» eta «errespetuan oinarritutako gizarte batean esnatzea» nahiko lukeela azaldu zuen. Lertxundik ere «denok birziklatzearekin ados gaudenez, adostasun bat lortzearen alde» azaldu zen, eta azpiamarratu zuen «inork» ez duela etxe ondoan nahi «errauste plantaren itxiera fasea», hondakin inerteak, alegia.

Iritziak iritzi, hondakinen gaiak zer esan ugari sortuko du aurrerantzean ere Gipuzkoan.


Gabriel Cruz hil zuela aitortu du Ana Julia Quezadak

Defentsa abokatuak kazetarien aurrean ziurtatu duenez, atxilotua Poliziarekin 'kolaboratzen' ari da.

Gabriel Cruz Almeriako 8 urteko mutikoaren hilketarekin zerikusia duelakoan atxilotutako emakumeak hilketa aitortu du. Ikerketako iturriek azaldu dutenez, eztabaida baten baitan eta aizkora baten alde kamutsarekin hil zuela onartu du Guardia Zibilaren aurrean egindako deklarazioan.

Ana Julia Quezadak bi ordu inguruz deklaratu du Almeriako Guardia Zibilaren aurrean, eta orduan onartu du haurra desagertu zen egunean bertan (otsailaren 27an) hil zuela, kolpe gogor batez.

Deklarazioaren amaieran Beatriz Gamez defentsa abokatuak kazetarien aurrean hitz egin du. Haren esanetan, Ana Julia Quezada Poliziarekin "kolaboratzen" ari da eta polizien galdera guztiei erantzun die.

"Gaur deklaratu du Poliziaren aurrean. Atzo bi miaketa izan ziren eta gaur galderak egin dizkie eta beraiekin kolaboratu du", nabarmendu du. Abokatuak ez du xehetasun gehiago eman nahi izan, baina atxilotua asteazkenean epailearen aurrera igaroko dela gaineratu du.


11.300 pertsona gutxiago langabezian, EAEn

Nafarroa eta EAE dira Espainiako Estatuan langabezia-tasa txikiena duten erkidegoak.

Langabezia-tasa % 6,34 jaitsi da EAEn aurtengo bigarren hiruhilekoan, aurrekoarekin alderatuta (hau da, 11.300 pertsona gutxiago daude lanik gabe), Espainiako Estatistika Institutuak (INE) kaleratutako Biztanleria Aktiboaren Inkestaren arabera.

EAEko langabezia-tasa % 16,33koa da, Espainiako Estatuko txikienetakoa. Nafarroak du baxuena: % 15,88koa.

Urteko bigarren hiruhilekoko datuak oinarri hartuta, 2.400 langabe gutxiago (% 1,42 gutxiago) zenbatu dituzte Euskadin. Guztira 167.500 pertsona daude lan barik.

Espainiako datuak

Espainiako Estatuan, langabezia % 5,2 (310.400 pertsona) jaitsi da bigarren hiruhilekoan. Jaitsiera handiena da INE datuak biltzen hasi zenetik.

Orotara, 5.622.900 pertsona daude lanik gabe Estatuan. 2006. urtetik izan den datu txikiena da.

Azken urtean, langabezia % 7 jaitsi da; portzentaje handiena 1999. urtetik.


Asegururik ez duten ibilgailuek zirkulazio-baimena galduko dute, EAEn

Ibilgailuen Azterketa Teknikoa egiten duten zentroetan, fitxa teknikoarekin batera, beharrezko asegurua indarrean dagoela erakusten duen agiria aurkeztu beharko da.

Euskal Autonomia Erkidegoan (EAE) erregistratuta dauden ibilgailu guztiek erantzukizun zibileko beharrezko asegurua duten kontrolatzeko sistema berria jarriko du martxan bihartik aurrera Eusko Jaurlaritzak. Baldintza hori betetzen ez bada, zirkulazio-baimena galduko dutela ohartarazi du.

Industria Sailak komunikatu baten bidez jakitera eman duenaren arabera, azterketak egiteko toki horietara joaten diren gidariek, ibilgailuaren fitxa teknikoarekin batera, beharrezko asegurua indarrean dagoela erakusten duen agiria aurkeztu beharko dituzte.

Baldintza hori ez betetzea akats larritzat hartuko da, eta ibilgailuen jabeek 30 eguneko epea izango dute aztertokira berriro joateko eta, doan, asegurua indarrean duela erakusteko.

Epe horretan, ibilgailu horiek bide publikoetatik ibiltzeko gaitasunik gabe egongo dira, garajera eramateko eta aztertokira bueltatzeko izan ezik.

Jabeek akats hori 60 eguneko epean konpondu ezean, ibilgailuaren azterketa teknikoa ez da gainditutzat hartuko, eta Trafikori emango diote horren berri.

Gainera, Eusko Jaurlaritzak jakitera eman duenez, Ertzaintzaren agenteek errepideetan beharrezko asegururik ez duen ibilgailuren bat harrapatzen badute, 200 euroko isuna jarriko diote jabeari eta zirkulatzeko baimena kenduta duela erakusten duen dokumentu bat emango diote.

Baimena berreskuratzeko, kaltedunak akatsa konpondu eta ibilgailuen azterketa teknikoa egiten duen zentro batera joan beharko du berriro.


Igor Gonzalez de Galdeano: 'Borrokatzen jarraituko dugu'

Samuel Sanchez liderrak ezin izan zuen aurreneko mendi etapa garrantzitsuan onenen artean egon, baina Euskalteleko manager nagusiak "taldeak Giroan oraindik gauza asko esateko" dituela adierazi du.

Igor Gonzalez de Galdeano Euskaltel Euskadiko managerrak "Italiako Giroan taldeak oraindik gauza asko esateko" dituela argi utzi du. Samuel Sanchezek ezin izan zuen onenen artean egon Altopiano del Montasion bukatu zen etapan, baina talde laranjako managerrak 10. etapan gertatutakoari garrantzia kendu nahi izan dio.

Gonzalez de Galdeanoren ustez, taldeak ez du oraindik amorerik emango eta "gogor borrokatzen jarraituko du". "Gure helburua etapa garaipena lortzea da, eta orain garrantzitsuagoa da, eta lortzeko borrokatuko dugu", esan du.

Samuel Sanchez ilusio handiarekin heldu da Italiako Girora, sailkapen nagusian postu ona lortzera, baina Asturiaseko txirrindulariari oso aldapa gora jarri zaio Italiako itzulia. ‘Samu’ 7 minutu eta 46 segundora dago sailkapen nagusian, 26. postuan. "Taldearen apustua zen, baina hankek ez badute erantzuten ezin da ezer egin. Taldearen errendimenduarekin eta jarrerarekin gustura nago", esan du Igor Gonzalez de Galdeanok.


Karnabal giroan dantzan

Atzo (martxoak 4, ostirala) karnabalak ospatu zituzten herriko ikastetxeetan. Urtero egin ohi dutenez, mozorro festa eta jai giroa izaten dira nagusi batean eta bestean. Uztarriak Ikasberri Azpeitiko Ikastolak atzo egin zuen inauteri festako irudi batzuk jaso ditu bideoan. Ikastolako ikasle, irakasle, guraso eta ikasle ohiek kalean kalejira egin zuten lehendabizi eta ondoren Izarraitz pilotalekuan egin zuten jaialdia. Bideoan, bolanten dantza ageri da.

Aurtengo karnabaletako egitaraua ikusteko klikatu hemen.


Eguraldi kaskarrarekin baina giro ederrean hasi dituzte Santa Ageda jaiak Matxinbentan

Atzotik festan murgilduta dabiltza Matxinbentan. Suziriak bota ostean, 22:00etan ekin zioten Santa Ageda jaiei, urtero egin ohi duten mus txapelketarekin. Orotara, 18 bikotek parte hartu zuen festetako mus txapelketan, eta Pello Aizpuru eta Alejo Uranga izan ziren irabazleak. Txapel bana eta 200 euroko diru saria eskuratu zituzten Aizpuruk eta Urangak. Bigarren sailkatu zen bikoteak arkumea eta bi txanpain botila eskuratu zituen eta hirugarrenek oilasko parea eta bi ardo botila.

Gaur, zapatua, jarraitu dute jaietarako prestatutako egitarauarekin. Eguraldiak lagundu ez duen arren, umore onez hartu dituzte festak Matxinbentako bizilagunek, eta jai giro ederrean igaro dute arratsaldea. Haurrentzako puzgarriak, pailazoen emanaldia eta txokolatada izan dira arratsaldean zehar. Gauerako bertso afaria prestatu dute, eta Iker Zubeldia eta Iban Urdangarin arituko dira bertsotan, eta Lidia Irigoien eta Xabier Etxaniz trikitilariek alaituko dute giroa.

Bihar, berriz, meza, umeentzako jolasak, pilota partidak eta herri kirolak izango dira. Astelehenean izango da Santa Ageda bezpera, eta urtero moduan eta usadioari eutsiz, santa eskean aterako dira Matxinbentako auzotarrak goizean goiz. Auzoz auzo eta baserriz baserri ibiliko dira eskean, Jon Gurrutxaga eta Juan Jose Eizmendi Loidisaletxe bertsolariak eta Laja eta Izer trikitilariek lagunduta. Festak asteartean, Santa Ageda egunean, bukatuko dira: meza, jubilatuentzat hamaiketakoa eta otarrearen zozketa egingo dituzte.

Hona hemen datozen egunetarako prestatutako egitaraua:

Otsailak 3, igandea

11:00. Meza.

Ondoren, umeentzako jolasak.

Segidan, Azpeitiko eta Beasaingo pilotarien partidak.

Eguerdian, herri kirol jaialdia. Mikel Larrañaga eta Eneko Otaño ariko dira aizkoran, eta Izeta III.a eta Urra harrijasotzen.

Egun osoan zehar, Itzeder eta Txibilter trikitilariak ariko dira auzoa alaitzen.

Otsailak 4, astelehena, Santa Ageda bezpera

Auzotarrak santa eskean aterako dira, Jon Gurrutxaga eta Juan Jose Eizmendi Loidisaletxe bertsolariarekin eta Laja eta Izer trikitilariekin.

Otsailak 5, asteartea, Santa Ageda eguna

11:00. Meza.

Ondoren, jubilatuentzat hamaiketakoa.

Festei bukaera emateko bertako produktuz betetako otarrea zozkatuko dute.

Segidan, jaien amaierako suziriak.


Azkoitia-Azpeitia Maratoi Erdia, errekorrak hausteko asmoz

Diego Garciaren oroimenezko proba martxoaren 29an izango da, 16:30ean hasita

Garciaz gain, Antonio Crespo, atleta eta Garciaren laguna, omenduko dute aurten

Gaur, asteartea, aurkeztu dute hilaren 29an izango den Azkoitia-Azpeitia XV. Maratoi Erdia. Loiola hotelean egin dute aurkezpena, hasieratako urteetan bezala. Nazioartean gero eta sona handiagoa hartzen ari den proba "herrikoia, elite mailan kalitatezkoa eta errekorrak egiteko egokia" bezala definitu dute antolatzaileek: "horixe zen Diego Garciaren filosofia".

Iazko arrakastari eutsi nahi diote antolatzaileek; XeYe Kirol Elkarteak eta El Andaluz Peña Taurina elkarteak, hain zuzen ere. Horretarako, Lan Mobel, Corrugados, New Balance eta Kutxaren laguntza izango dute.

Hilaren 29an, 16:30ean abiatuko da lasterketa Azkoitiko plazatik. Azken zazpi urteetan bezala, Diego Garciaren atleta azkoitiarraren oroimenezko ekitaldia izango da proba. Aurten, ordea, Garciaz gain, Antonio Crespo eta Asier Cuevas atletak omenduko dituzte. Antolatzaileen esanetan, bat zenbakidun dortsala Garciaren familiari eskainiko diote aurten ere eta ohi bezala lasterketa hasi aurretik, minutuko isilunea egingo dute.

Aurtengo faboritoak

"Azkarra bezain zorrotza da maratoi erdi honen zirkuitua" diote antolatzaileek. Orain arteko errekorrak emakumezkoetan Pamela Chepchumbak egina da 1-08’-57’’ denborarekin eta gizonezkoetan berriz, Yaret Asmeron-ek ezarritakoa: 60’28’’. Hala ere, antolatzaileak anbizioz daude errekorrak hausteko eta horretarako aurten ere elite mailako kalitatezko atletak gonbidatzeko ahalegina egin dute. Hala, gizonezkoetan lehen postuak lortzeko "lehia" izango dela azaldu dute. "Yaret Asmeron, eta Willian Chebor eta Yusuf Songoka atleta kenyarren artean jokoa egongo da eta eurak ere errekorrak ezartzera datoz". Emakumezkoetan pixka bat "hankamotz" gelditu direla aitortu dute. "Maratoien denboraldia hasiko da berehala eta atleta askok Parisen edota Rotterdam-en korrituko dute. Hori dela eta emakumezkoen artean eliteko atleta gutxiago topatu ditugu" diote. Hala, proba irabazteko faborito gisa, Margaret Atundonyang kenyarra aurkeztu dute. Hala ere, Teresa Pulidok, Marta Fernandezek eta Ana Casaresek lehia egingo diotela esan dute. Aurreko urteetan bezala, aurten ere atleta ezinduen proba ere egingo dela jakinarazi dute eta ziur daude horrek proba are eta aberatsago egiten duela.

Sariak denentzako

Denera, hamabi sari banatuko dituzte: sei emakumezkoetan eta sei gizonezkoetan. Sariak esku dirutan emango zaizkie lehen hiru atletei. Horrez gain, parte-hartzaile guztiek probako txipa, kamiseta eta Diego Garciaren oroimeneko giltzatakoa jasoko dute.

Izen-ematea aurreko ostiralera arte

Aurten, estreinakoz, lasterkariek ezingo dute egunean bertan izena eman, martxoaren 28an, aurreko ostiralean, itxiko baita epea. Izena emateko 15 eurotan egin daiteke horretarako jarri dituzten saltokietan, Aradi eta Aitzakia kirol dendetan, besteak beste. Azken urteetan bezala, aurten ere internetez ere eman ahalko da izena, beraien webgunean eta 13 euro ordainduko da kasu horretan. Lasterketa egunean banatuko dituzte txipak, irteera ondoan, 14:00etatik aurrera.

Dutxa gehiago Ikasberri Azpeitiko Ikastolan

"Aurreko urteetan Azpeitiko igerilekuan nahikoa justu ibiltzen ziren parte-hartzaileak eta aurten horri soluzioa bilatu nahi izan diogu. Ikasberri Azpeitiko Ikastolako dutxetara bideratuko ditugu emakumezkoek eta bertako aldageletan arropak uzteko aukera ere izango dute", azaldu du Manuel Unanue Udaleko Kiroletako Saileko arduradunak. Horrez gain, Ikasberri Azpeitiko Ikastolako parkinga erabiliko dute aurten lehen aldiz aparkaleku gisa.

Eskerrak kolaboratzaile guztiei

Antolatzaileek eskerrak eman dizkiete aurten ere proba hau aurrera ateratzen lagundu duten erakunde, babesle zein boluntarioei.

(Informazio gehiago)


Doneztebek igoera eskurago du asteburuko garaipenaren ondotik


Beste pertsona bat hil da auto istripu batean, N-121-A errepidean

Kamioi batek eta auto batek aurrez aurre jo dute Bera parean. 2010az geroztik 33 lagun hil dira errepide horretan, Nafarroako zatian


Urteurrenari begira

Astelehenero moduan, gaurkoan ere Plaza Berrian elkartu dira pentsio duinak aldarrikatzeko 60-70 bat herritar. Gabonetan atseden barik protestan segitzeaz aparte, datorren astean protestan hasi zireneko lehen urteurrena beteko da dagoeneko.

Hain zuzen ere, lehen urteurren hori nabarmentzeko zerbait berezia egiteko asmoa partekatu dute gaurko elkarretaratzean. Xehetasunik, baina, ez dute helarazi. Hori bai, zerbait berezia egin ala ez, datorren astelehenean atzera ere izango dira pentsio duinak aldarrikatzen, 12:00etan.


Jo zuen ertzainaren kontra salaketa jarriko du Amalur Mendizabalek

Amalur Mendizabal Amaiurreko senatariak joan den astelehenean Hernanin hura kolpatu zuen ertzainaren aurkako salaketa jarriko du datorren astelehenean, urriak 7, Donostiako epaitegietan.

Mendizabalekin batera Alberto Unamunzaga eta Iñaki Goioaga senatariak eta Maite Aristegi diputatua ere hurbilduko dira epaitegira.

Ertzain batek buruan jota, zortzi puntu eman zizkioten.


Beste 21 positibo detektatu ditu Osakidetzak eskualdean

Hirugarren olatuaren aparrean, beste 21 positibo zenbatu zituen atzo Osakidetzak Urola Kostan. Orion detekatu zituzten kasu gehien –bost guztira– eta 100.000 biztanleko azken hamalau egunetako kasu metatuen tasak gora egin du herri horretan: 554,47ko intzidentzia tasa zuen herenegun, eta 636,01ekoa atzo. Eremu gorrian sartuta jarraitzen du Oriok, eta ondorioz gaurtik herria itxita dago: 500eko langa jaitsi arte ezingo da sartu-irtenik egin herritik.

Eremu gorrian jarraitzen duen eskualdeko beste herri bat Zumaia da. Atzo beste hiru kasu zenbatu zituzten, eta intzidentzia tasak bere horretan jarraitzen du. 926,02ko tasarekin, 5.000 bizilagunetik gorako herrietan Gipuzkoako handiena izaten jarraitzen du. Gaur egun zazpi udalerri daude Gipuzkoan eremu gorrian.

Azpeitian eta Azkoitian semaforoak laranja kolorean piztuta jarraitzen du. Atzo lau kasu izan zituzten Azpeitian, eta bi Azkoitian. Kasu metatuen tasak bere horretan jarraitzen du Azpeitian –413,93–, baina zertxobait gora egin du Azkoitian, 358,84tik 367,19ra.

Eskualdeko beste bi herritan izan zituzten atzo positiboak: lau Zestoan, eta hiru Zarautzen. Aian, Aizarnazabalen, Beizaman, Errezilen eta Getarian ez zituzten atzo kasu positiborik izan.

Kasuak gorantz Hego Euskal Herrian

Neurriak zorrozteak ez du oraingoz emaitzarik eman Hego Euskal Herrian. 1.132 kasu izan ziren atzo, eta egindako proben positibotasun tasak oso goian jarraitzen du.

10.755 proba egin zituen atzo Osakidetzak, eta 894k eman zuten positibo, %8,3ko positibotasun tasarekin. Bizkaian izan ziren atzo kasu gehien –530–; 132 Araban, eta 227 Gipuzkoan. Beste jatorri batzuetako bost positibo ere izan ziren atzo.

82 lagun ospitaleratu zituzten atzo Osakidetzako erietxeetan, COVID-19ak eragindako gaixotasunengatik. ZIUn, berriz, 96 lagun zeuden atzo.

Nafarroan, berriz, 2.724 egin zituen astelehenean Osasunbidek, eta 238k eman zuten positibo. Lurralde honetako positibotasun tasa %8,7koa zen atzo. Handia da, baina bezperan izandako %11,7tik hiru puntuan jaitsi da.

Nafarroako Gobernuak ez du oraingoz ospitaleratuen daturik eman.


Unibertsitatera sartzeko azterketak prestatzeko San Antonioko ikasgelaren ordutegia luzatuko dute Etxebarrin

Ekainaren 8tik 10era bitartean unibertsitatera sartzeko azterketak egingo dituzte ikasleek. Ildo horretan, San Antonioko udal liburutegiko ikasketa-gelaren ordutegia luzatu du Etxebarriko Udalak maiatzaren 28tik 30era eta ekainaren 4tik 6ra bitarteko asteburuetan.

Aldi horietan San Antonioko liburutegia irekita egongo da ordutegi honetan: ostiraletan 16:00etatik 20:00etara, larunbatetan 09:00etatik 18:00etara, eta igandetan 09:00etatik 13:00etara.


Angularien eskaerak, angulen beharrak

Jaurlaritzak iaz baino lizentziagehiago eman ditu aurtenangulatan egiteko. Espezieaarriskuan dago oraindik ere.


Eragin indarra

Auzipetutakoaren senitartekoak, herriko alkatea, zuzenbidean aditua den irakaslea, herriarekin lotura duten guardia zibil bi, gaiaren berri ematen ari den kazetaria, auzipetuetako batzuen abokatua eta hainbat herritarri ematen die hitza erreportajeak. Gau hartaz, geroztik gertatu denaz eta gertatu ez denaz, auziari eman zaion ikuspegi juridikoaz, herriaz eta herriaren inguruan zabaldu den irudiaz eta horrek guztiak dagoeneko sortu duenaz eta izan ditzakeen ondorioez azaldu dira hizketan. Asteartean eman zuen ETBk Altsasu, gauaren muturrerainoko bidea.

Ez naiz batzuen eta besteen hitzen gainean jardungo. Ez dut esango zer iritzi sortu didan bakoitzak. Nahiago dut fokua osotasunean jartzea. Erreportajeak berak eskaintzen duen erradiografia oso horretan, alegia. Orain arte gaiaz telebistan eskaini diren irakurketak baino osoagoa da, askoz. Biltzen ditu ertz eta ikuspegi desberdinak, ematen die hitza desberdin izan eta desberdin pentsatzen dutenei, osatzen ditu horiek adituen arrazoiekin. Eta pena litzateke, hori horrela, horrelako lan bat astearte gaueko ikus-entzuleen datu horretara mugatzea. Zabaldu egin behar da. Jarri behar zaizkio azpidatziak, eta ETB2n eman. Zabaldu behar da gure lurretatik harago, telebista gailutik harago. Balio behar du mezu edo ikuspegi bakarra jaso eta duen horrek gaiari bestela begiratu diezaion. Ohar dadin zertaz ari diren, zer ondorio izan dituen eta izan ditzakeen. Hori, gainera, denbora tarte laburrean egin behar da. Astakeriaren bat —lehengoez gain— gertatu baino lehen.

Izan ere, entzuten ari gara, adibidez Espainian, bakoitza bere erara eta bere xehetasunekin ari bada ere, orain arte gaiak izan duen tratamenduaz kexu den izen ezagun asko. Tamalez, ez dira behar luketen adina zabaltzen. Ez zaizkio iristen aditu nahi ez duenari. Eta aldatu egin behar da hori. Iritzia aldatzeko baino, ikusteko modua aldatzeko egin behar da saiakera. Zimiko bat eragin behar zaio, gutxienez, gure lurretatik kanpo auzi horrez iritzi argia duen orori. Horretarako, tresna baliagarria izan liteke astearte gauean eman zuten erreportajea. Gainera, emango liguke esperantza pixka bat jakiteak emanaldi baten eragiteko indarra kredituetatik harago joan litekeela. Aparatu horrek ez dezala gure bizimoduan txarrera soilik eragin.


Kebab Boise

Horrela deitzen da Oñatin kebaba saltzen duten lekua; nik dakidanez, bakarra. Bitxia lekuari izena emateko egin duten hitzen uztarketa: kebab, Asiako janaria, eta Boise, Ameriketako Estatu Batuetako Idaho estatuko hiriburua.

Jatorri erabat desberdina kebabak eta Boisek, baina biak Oñatin elkartuta: Kebab Boise.

Ameriketako Estatu Batuetara joandakoak herrira itzultzean sortutako taberna Boise, berak ezagututako lurraldea gogoan. Denborarekin Asiatik etorritakoek hartu dute lekua tabernan eta janariak hango erara prestatuz bizimodua ateratzen saiatu. Munduko bazter desberdinetako biztanleen ibileren erakustokia taberna hau. Migratzaileak, etorkinak, batzuk hemendik joan dira eta doaz; beste batzuk etorri dira, eta badatoz, modu errukarrian asko, eta bidean hilda geratzen direnak, gehiegi.

Gure adinekook joandakoak baino gehiago ezagutu ditugu etorri direnak, baina hemendik joandakoak ere asko dira, Boise horren adibide, euskal jatorriko jende askoren bizilekua; eta badirudi hemendik aurrera ere gure seme-alabetako askok kanporako bidea hartuko dutela. Bitartean, Kebab Boise, Asiako eran prestatuko janari aukera zabala gurean, baina euskarak nahiko indarrik ez bertako menuak gure hizkuntzan jartzeko. Kebabak, hori bai, oso onak.


Binakako finalerdietarako datak eta frontoiak zehaztu dira

Asteburu honetan atsedena hartuko du Binakakoak. Martxoaren 9an Elezkano II.a-Rezustak eta Victor-Albisuk jokatuko dute Labriten, eta martxoaren 10ean Altuna III.a-Martijak eta Irribarria-Zabaletak Astelenan

Binakako Txapelketako hasierako ligaxka despedituta, aste bateko atsedena hartuko du txapelketak. Finalerdietan 3 jardunaldi izanen dituzte aurre aurre finalerdietarako txartela lortu zuten Elezkano II.a-Rezustak, Irribarria-Zabaletak, Victor-Albisuk eta Altuna III.a-Martijak. Enpresek dagoeneko zehaztu dituzte finalerdietarako datak eta pilotalekuak.

Lehen jardunaldia martxoaren 9an eta 10ean jokatuko da. Martxoaren 9an, Iruñeko Labriten, Elezkano II.a eta Rezusta Victorren eta Albisuren kontra ariko dira. Hurrengo egunean, martxoaren 10ean, Eibarko Astelenan Altuna III.ak eta Martijak Irribarriaren eta Zabaleta izango dituzte aurkari.

Bigarren jardunaldia martxoaren 16an jokatuko da, Iruñean eta Bilbon. Larunbatean, Labriten, lehen jardunaldiko galtzaileek jokatuko dute, eta igandean, Bizkaian, lehen jardunaldiko irabazleak ariko dira elkarren kontra.

Azken jardunaldia martxoaren 23an eta 24an jokatuko da, larunbatean Iruñean eta igandean Donostian. Bigarren jardunaldia eta gero zehaztuko dute partiden ordena. Final handia apirilaren 7an jokatuko da, Bilboko Bizkaia pilotalekuan.


Erabakitzeko eskubidea aldarrikatzeko mosaikoa eraiki dute Aulestiarrek

Gure Esku Dago dinamikarekin bat egin zuten joan den astean aulestiarrek. Duela aste batzuk taldearen aurkezpena egin eta gero, joan den asteburuan mosaiko erraldoia eraiki zuten herritarrek. Ekintza arrakastatsua izan zen.

Argazki galeria [nggallery ID=154]


Tuterako epaitegiak (Nafarroa) espetxeratu egin du, behin-behinekoz, asteazkenean Fiteron koinatari tiro egitea eta aurpegian eta beso batean zauriak eragitea egotzita atxilotu zuten gizonezkoa


'Hald' fantasiazko liburua idatzi du Rakel Duran elorriarrak

Joan zen barikuan Lourdesko Ama ikastetxean aurkeztu zuen Rakel Duran elorriarrak idatzi duen lehenengo liburua; bera ikasle izan zen ikastetxeko gazteen aurrean lehenengo, eta publiko orokorrarentzat gero. Hain zuzen, Elorrioko ikastetxe horretan gaztelania irakasle izan zuen Pedro Fuentesek lagundu dio Durani Hald liburuari azken zuzenketak egiten. Liburuaren aurkezpenean, motibazioari buruz hitz egin zien Duranek gazteei: “Zerbait nahi izanez gero, hori lortzeko borrokatzeaz, saiatzeaz eta lan egiteaz berba egin nien”.

Lourdesko Ama eskolan zebilela, 14 urtegaz, komiki bat idazteko asmotan ekin zion Rakel Duranek sorkuntzari. Manga komikiak zituen orduan gustuko, eta marrazkigintzagaz nahi bezala adieraztea lortzen ez zuena adierazteko hasi zen idazten. “Nire ideia ez zen nobela bat kaleratzea”, dio egileak, baina buruan zeuzkan ideiei berben bitartez forma ematen hasi zen: “Eta honaino ailegatu naiz denboragaz”.

Naia eta Jake dira fantasiazko nobela honetako protagonista nagusiak, eta bi mundu paralelotan kokatzen dira gertakariak: mundu gizatiarrean, eta Duranek sorturiko Hald izakien munduan. Hald soldadua da Naia, eta bizipoza galdu duen mutil bat Jake. Istripu bat dela medio, berea ez den munduan harrapatuta geratuko da Naia. Bertan ezagutuko du Jake, eta lagun egingo dira.

Maine eskualdeko asmaturiko hirian kokatu du Rakel Duran idazle gazteak “mundu gizatiarreko” istorio zatia: Jesteil izeneko hirian. Bestalde, Hald munduaren geografia imajinarioaren mapa ere ematen du liburuaren hasieran. Erantzunik bako galdera asko dago nobelan, eta tentsio eta intriga horrek irakurlea jakin-minez adi-adi lotzen du irakurgaira. “Irakurri dutenek hori azpimarratu dute, hain zuzen ere: irrikaz irakurtzen dela”, adierazi du egileak.

Autoedizioaren bidea hautatu du Rakel Duranek Hald plazaratzeko. Diseinu grafikoaren arloan lan egiten duenez, berea da liburuaren azaleko diseinua ere: Elorrioko Angio inguruko basoan egindako argazkia agertzen da bertan.

Sorkuntza-idazketari buruzko ikastaro bat egin zuen Duranek 20 urtegaz, eta bere denbora librearen zati handi bat idaztera bideratzen hasi zen. Duela urte eta erdi, 20 urtegaz, idatzitako istorioa da Hald honen oinarrian dagoena. Duela zortzi urte sorturikoa da istorioa: “Ez nuen aldatu nahi oinarrian zegoen ideia”, dio Duranek. Gau haizetsu batean, txakurragaz paseoan zebilela, haizeak harrotutako plastikozko poltsa batek itzelezko sustoa eman ziola kontatu du Rakel Duranek, eta, hortik abiatuta, Bilbora ikastera edo lan egitera autobusean egindako bidaietan, eskuz idatzi zituela lehenengo paragrafoak.

Kaleratu duen liburuaren bigarren partea argitara emateko prestatzen dabil Rakel Duran orain. Gainera, lagun bigaz, Hald liburuaren bideo-jokoa prestatzen ere badabil. Liburuaren izen bereko Facebook-eko orrian erakutsiko dituzte horiek, sortu ahala. Bestetik, gaztetan idatziriko hainbat istorio berrartzeko asmoa ere badauka.

Jende gehiena lo dagoenean idazten du Rakel Duran elorriarrak. Eta gauez idatzirikoa da, hein handi batean, Hald liburua ere. Irakurri ere asko egiten du, gauez zein egunez. Gehien eragin dioten liburuetako bat Henry Jamesen Otra vuelta de tuerca beldurrezko liburua izan dela kontatu du. Stephen King eta Agatha Christie idazleen obrak ere oso gogoko ditu, eta Patrick Rothfuss idazlearen El nombre del viento irakurtzeko desiatzen dagoela esan du.


Hiru lagun atxilotu dituzte Amezketan (Gipuzkoa), herri horretako taberna batean eta Orendaingo elkarte batean lapurtu dutelakoan


Aldatu dugu ordua

Aldatu dugu ordua. Aldatu dugu ordua eta aldatu dugu bizimodua. Egun batetik bestera ordua aldatzeak naturaren oreka aldarazten duela ematen du ia, entzuten diren teoria guztiei jaramon egin ezkero behintzat.

Naturak ez du ordurik ordea, ez udakorik eta ezta negukorik ere. Bere tenpoa du, bere erritmoa, guk ordutegi eta egutegira mugatu eta lotu nahiko genukeena, eta hori apurtzen da ordua aldatzen denean, bizimodua aldatzeraino. Gaixotu egiten gera, loa galdu eta gorputza nahastu, eta eguneroko erritmoa berreskuratu ezinik gabiltza ordua aldatu delako.

Eta bitartean bizitzak bere erritmoa jarraitzen du, orduak eta aldaketak ahaztuta...


Igandean abiatuko da Sopelako Euskararen Astea

Hainbat jarduera eta ekitaldi antolatu dituzte Sopelan, azaroaren 30etik abenduaren 12ra bitartean, Euskararen Astea ospatzeko, udal iturriek prentsa ohar bidez gaur jakinarazi dutenez. Alde batetik, igande honetan, Aitxu! Sopelako euskara taldeak eta Munarrikolanda Mendi Taldeak Mendiondo errotara "berbatxangoa" antolatu dute; 9:30ean jarriko dira abian Urdulizko txozna parketik, eta ordubeteko ibilbide erraza burutu ostean, errota ikusiko dute. Bisita bukatu ondoren, Larrabasterrara itzuliko dira 13:30ean. Bertan, umeek taloak egiten ikasteko aukera izango dute, eta bitartean gazteek eta helduek horiek janez gozatuko dute. Euskararen Astearen inguruko ekintzak direla eta, Euskararen Nazioarteko Egunean, abenduaren 3an, Txirene antzerki taldeak "Ogiyik karri etzuen semia" komedia antzeztuko du, 19:00etatik aurrera, udaletxeko sarreran. Argazkian, aurten ere iksukizuna eskainiko dute Betizuek Sopelan.

Bestalde, Uribe Kostako Mankomunitateko Euskara Zerbitzuak ere zenbait ekintza antolatu ditu egun horren inguruan. Horrela, Sopelako ikastetxeetan tailerrak eta txotxongilo ikuskizuna izango dira txikienentzat, bertsolaritza eta txalaparta tailerrak nagusiago direnentzat eta, nerabeek, euskaraz ligatzeko tekniketan sakontzeko parada izango dute diapositiba emanaldi baten bitartez. Halaber, gazteei zuzendutako ipuin kontaketaz gozatzeko modua izango dute. Gainera, Sopelako Udalaren programazioarekin jarraituz, abenduaren 4an, ostegunarekin, Jon Arretxe idazleak Burkina Fasora egindako bidaiari buruzko hitzaldia emango du udaletxeko sarreran, 19:00etan. Abenduaren 6an, berriz, "Betizu eta Oilarraren Kukurrukua" ikuskizuna izango da Udal Pilotalekuan 18:00etatik aurrera.

Ipuin kontaketa

Halaber, abenduaren 9an, ipuin kontaketan trebatzeko helduei zuzendutako "Ipuinak. Gozamenerako tresna" bi orduko tailerra eskainiko du Antton Irusta ipuin kontalariak, udaletxean bertan, 18:00etan hasita. Saioaren jarraipen gisa, abenduaren 12an umeei zuzendutako ipuin-kontaketa saio bat eskainiko du Irustak, "Olentzero eta oparien ordua" film berriaren kontaketan oinarritua. Ikuskizun udaletxeko sarreran izango da, 18:00etatik aurrera.


Ibarrako Nire Esku akademiako lau lagun saritu dituzte

Nahia Etxeberria, Marce Tena, Irati Etxegoien eta Nahia Apeztegiak jaso dituzte sariak.

Marce Tenak zuzentzen duen Nire Esku akademiako lau lagunen marrazkiak saritu dituzte. Aztertu programan hartu dute, ingurumenari eta, bereziki, kosta eta ibaiei buruzko programan. Sarituak honakoak izan dira: Nahia Etxeberria, Marce Tena, Irati Etxegoien eta Nahia Apeztegia.


Atzazalen osasuna, hezetasunaren araberakoa

Manchesterreko Unibertsitateko ikerlari talde batek hezetasunaren eta atzazalen osasunaren arteko erlazioa aztertu du. Badirudi %55eko hezetasun erlatiboa dagoenean atzazalak primeran daudela; hortik behera, hauskorragoak dira, eta hortik gora malguagoak.

http://ttiki.com/6640 (Gaztelaniaz)


Inoizko kexa kopuru handiena jaso zuen iaz Nafarroako Arartekoak

"Nafarroa elkarbizitzeko espazio komuna dela onartu ezean, euskarari edota memoria historikoari buruzko kexek ez dute etenik izango", adierazi du Javier Enerizek urteko txostena Parlamantuan aurkeztu aintzin.

Inoizko kexu kopuru handiena jaso zuen iaz Nafarroako Arartekoak; 2.742. Besteak beste, euskara, memoria historikoa eta ingurumen gaiez kexatu ziren herritarrak. Nafarroako Parlamentuan eman ditu azalpenak Javier Eneriz arartekoak, eta kexu agertu da hainbat erakundek ez dituztelako aintzat hartzen eurek eginiko ohartarazpenak.

Arartekoan jarraituko duenetz ez dakiela esan du, eta Nafarroaren etorkizun hurbileko eginbeharra "elkarbizitza" dela azpimarratu du. "Nafarroa elkarbizitzeko espazio komuna dela onartu ezean, euskarari edota memoria historikoari buruzko kexek ez dute etenik izango", zehaztu du.


Iradier Arena izena jarri diote Gasteizko Zezen plazari. Izena Iradier abizena duten Gasteizko lau pertsona ezagunen omenez jarri dute


Errota Eguna Barandiaran museoan

09:00etan: Ibilaldi gidatua: mitologia eta lanbide zaharrak. Irteera: Ataungo San Martin plazatik. 10:00etan: JM Barandiaran museoan bisita gidatua. 10:30-13:15: Errotatxo errota eta antigoaleko zerrategia martxan jarriko da. 10:30-14:00: Ogia egiteko prozesu osoa ikusgai. 11:00-14:00era: eskulan tailerrak haurrenttzat: karetak eta txapak mitologia irudiekin. 16:30ean: Bisita gidatua Lizarrustiko parketxean dagoen ‘Enirio Aralarko mankomunikatea 600 urte’ erakusketara.


Beasaingo Izartxo aisialdi taldearen inauteria

Arratsaldean lapurrez bete dira Beasaingo kaleak La Salle Izartxo aisialdi taldeko inauterietako desfilearekin. Ikasleak eta gurasoak elkarrekin aritu dira dantzan, kalez kale.


Iñaki Goenaga txapeldun!

Euskal Herriko Mendi Duatloiko zirkuituan txapeldun izendatu berria da Iñaki Goenaga soraluzetarra. 25 urtez azpikoen mailan da txapeldun. Horrez gain, sailkapen orokorrean (gazteak eta nagusiak) 6. postua eskuratu du. 11 lasterketa korritu eta guztietan egin du podiuma soraluzetar gazteak.

Irailean hasi eta joan den azaroaren 23an bukatu zituen Iñaki Goenagak (Soraluze, 1994) Euskal Herriko Mendi Duatloi zirkuitua osatzen duten 11 lasterketak. Estreinaldia izan du lasterketa mota horretan, eta ederki asko gauzatu du zirkuitua, izan ere, 25 urtez azpikoen mailan txapeldun izatea lortu du eta 6. postuan sailkatu da, berriz, nagusien mailan.

"Ahalegin handia"

Gipuzkoan, Bizkaian eta Nafarroan jokatzen da mendi duatloia eta lasterketa guzti-guztietan igo da podiumera Goenaga, lehen, bigarren edo hirugarren postuan.

Goenagak kontatu duenez, mendi duatloiak “lasterketa motzak” izaten dira: 5-6 kilometro korrika, 15-20 kilometro bizikletan eta gero beste 2,5 kilometro korrika: “Motzak dira baina ahalegin handia egin behar izaten da, terreno teknikoak dira, zailak eta aldapatsuak”, esplikatu du.

Orain dela 5 urte hasi zen soraluzetar gaztea mendi lasterketak egiten Katalunian ikasten zebilenean, eta hona bueltatu zenean erabaki zuen hemen mendi duatloietan proba egitea.

Mailaz igo

Proba egin, irabazi, eta datorren urtean segitu egingo duela erabaki du, “zirkuitu erdia-edo" eginez: “Prestatuko ditut gehien gustatzen zaizkidan lasterketak; datorren urtean 25 urtetik gorakoen mailan lehiatuko naiz”, gaineratu du.

Maila altua izaten da mendi duatloietan: “Ziklista profesionalek izandakoak, krosak egiten dituzten kirolariek…orokorrean maila handia izaten dute kirolariek; hala ere jendea animatuko nuke probatzera. Polita eta dibertigarria da. Korrika, bizikletan eta korrika egitean, ez zara batere aspertzen eta gainera, aukera dago bikoteka parte hartzeko; hau da, ibilbidea bi lagunen artean banatzeko, batak korrika egin eta besteak bizikleta, adibidez”, esplikatu du lasterkariak.

Argazkiak: Iñaki Goenaga.


Kevin Pawels nagusitu da Igorreko proban, eta Murgoitiok 18. amaitu du

Kewin Pawelsek (Sunweb Revor) Munduko Kopako lidergoa sendotu zuen herenegun Igorreko proban, zortzi lasterketa puntuagarrietatik laugarrenean. Belgikarra jaun eta jabe izan zen hasieratik, eta uste baino lehenago utzi zituen atzean aurkari zuzenak. Zirkuitua oso ondo zegoen, lokatz askorik ez zegoenez bizikleta oso gutxitan eraman behar izan zuten sorbaldara txirrindulariek, eta hori lagun izan zuen irabazleak. Bigarren Sven Nys izan zen (Landbowkrediet), 45 segundora, eta podiuma Tom Meeusenek osatu zuen (Quickstep), minutu eskasera helmugaratuta. Egoitz Murgoitiok (Hirumet) 18. postuan amaitu zuen. Lasterketa polita egin zuen, baina azken txanpan bi aldiz erori zen lurrera, eta postuak galdu zituen.

Euskal egutegiarekin jarraituta, gaur Asteasun izango dira txirrindulariak, XIII. ekitaldirako prest. Halere, aurrekontu murrizketarengatik, nazioarteko izen handiak ez dira izango bertan. Murgoitio izango da faborito nagusia, beraz. Ibilbidea lokaztua egongo dela uste dute, atzo euri jasa bota zuelako Gipuzkoan. Nagusien proba 12:00ean hasiko da, eta lehenago gazteagoen txanda izango da.


Idoia Santamaria itzultzaile donostiarrak irabazi du Euskarazko Literatura Itzulpenaren Euskadi saria

Eusko Jaurlaritzak emateko gelditzen ziren Euskadi Literatura sariak eman ditu, eta Idoia Santamaria Urkaregi itzultzaile donostiarra izan da sarituetako bat. Hain justu, Euskarazko Literatura Itzulpenaren saria jaso du Santamariak, Ingeborg Bachmann idazle austriarraren Aldibereko liburuarekin –Simultan da jatorrizko izenburua– egindako lanarengatik.

Santamariaren sariaz gain, honako sari hauek eman berri dituzte: Aixa de la Cruz Regulezek jaso du Literatura Gaztelaniaz saria Cambiar de idea lanarekin, Uxue Alberdi Estibaritzek Saiakera Euskaraz saria jaso du Kontrako eztarritik lanarengatik eta Borja Barrague Calvok Saiakera Gaztelaniaz saria eskuratu du Larga vida social a la democracia lanarekin. Bestalde, joan den astean beste hiru Euskadi sari eman zituzten: Karmele Jaio Eigureni eman zioten Euskarazko Literatura saria Aitaren Etxea obrarengatik, Iñigo Astiz Martinezek jaso zuen Euskarazko Haur eta Gazte Literatura saria Joemak eta Polasak lanarekin eta Miren Asiain Lorak eskuratu zuen Lan Literarioaren Ilustrazioa saria Un millón de ostras en lo alto de la montaña obran egindako lanarengatik.


Osteguneko loteriako lehenengo sariaren 30.000 euro banatu dituzte Petiten

Osteguneko loteriako lehen saria 08187 zenbakiak jaso du. Matienako Petite prentsa dendan zenbaki hori duen dezimo bat saldu dute. Mikel Petitek azaldu duenez, dezimo horren jabeak 30.000 euro eskuratu ditu.

Matienan sinistu ezinik daude azken egunotan loterian izaten ari diren zorteagaz. Gabonetako loteriaren sari nagusia Hiru administrazioan banatu zuten. Madrildik ekarritako 50 dezimok hainbat herritarren gabonak poztu ditu. Oraingoan, egueneko loteriaren dezimo batek 30.000 euroko saria jaso du. Petite prentsa dendan saltutako 08187 zenbakia izan da zorteduna. Mikel Petitek azaldu duenez, zenbaki hori duen dezimo bat saldu dute. Hala ere, ez dakite nor izan den zenbaki hori duen dezimoa erosi duena. "Matienan txarto ohitzen ari gara", dio Petitek azken asteetako sarien ostean. Oraindik, gaurko zozketa gelditzen da.

Petitek aurretik ere sari garrantzitsuak banatu ditu. 2015ean Errege Eguneko bonolotoan 104.000 euroko saria banatu zuten.


Baratzeetako kideak elkartuz

Gipuzkoako Baratze Parkea osatzen duten erabiltzaileen topaketa egingo dute igandean, Tolosako Iurramendi Egoitzan.

Gipuzkoako Baratze Parkeko erabiltzaileen topaketa aurkeztu dute Tolosako Iurramendi Egoitzan. «Badira urte batzuk Gipuzkoako Baratze Parkeko Sarea martxan jarri zela, eta dagoeneko Gipuzkoako 17 herritara zabaldu da. 1.000 erabiltzaile baino gehiago ditu, eta horiek elkar ezagutzeko eta sare bereko kide direla sentitzeko antolatu dugu topaketa», azaldu duAmalia Virto Ekoguneko Baratze Parkeen sareko arduradunak.

Egun osoko egitaraua

Baratze parkeetako erabiltzaileei ez ezik, herritar guztiei zuzendutako egitaraua antolatu dute: 10:30ean, Jakoba Errekondok hitzaldia eskainiko du, hainbat marrazkiz lagunduta. Ondoren, haurrentzako tailerra egingo dute: «Tailer horren bitartez, haurrek hazien inguruko informazioa jasoko dute gero erein ahal izateko». Ondoren, hamaiketakoa egingo dute bertako produktuekin eta bisita gidatuak ere antolatu dituzte.

Eguneko ekintzarik bereziena intsektu hotelen lehiaketa izango da, «baratze ekologiko batean intsektuek duten garrantzia ikusteko». Azkenik, bazkari herrikoia egingo dute; bertan parte hartzeko tolosakobaratzeparkea@gmail.com helbidera edo 943654466 telefonora deitu behar dute herritarrek asteazkenera bitarte.

«Iurramendiko baratze parkea eredugarria da»

Patxi Amantegi Tolosako Udaleko Ingurumen zinegotziak «eredutzat» jo du Iurramendiko Baratze Parkea: «Ez da kasualitatea Kutxa Ekoguneak Tolosako Baratze Parkea aukeratu izana topaketa antolatzeko». Iurramendiko Baratza Elkarteko zuzendaritza taldeak egindako lana azpimarratu du: «Baratze parkeak sekulako dinamismoa dauka, eta ekimen asko bultzatu dituzte: baratza inguruan lore eta landare aromatikoak jarri dituzte, sortzen diren hondakinak kudeatzeko eta konposta egiteko azpiegiturak berritu dituzte eta baratzearen antolaketa asko hobetu dute».

Bestalde, adierazi du Tolosako Udalak 6.000 euroko inbertsioa egin duela Iurramendiko Baratze Parkean: «Txabolaren teilatua berritu dugu eta tresnak eta barazkiak garbitzeko iturri bat ere egin dugu. Era berean, mugikortasun urriko erabiltzaileen bankuak ere berritu ditugu».

EGITARAUA

10:30. Jakoba Errekondoren komik hitzaldia.

11:00. Haurren tailerra

12:00. Hamaiketakoa. Ondoren, bisita gidatuak, trikitilariak...

14:00. Herri bazkaria bertako produktuekin, Lurlan-en eskutik


Ilusioak pizteko moduko hasiera

Bete-betean sartu da lehian Hernaniko Maialen trainerua, asteburu honetan. Gipuzkoako Liga hasi dute neskek, eta aurreneko bi estropadetan, maila onean aritu dira berdeak.

Larunbatean jokatu zuten estreinakoa, erlojupeko saioa Pasaian, eta seigarren izan ziren hernaniarrak, 11:50eko denborarekin. Irabazleak, Zumaiak, 10:46 markatu zuen. Maialenek, atzetik utzi zituen Arraun-Donostiarra, Oiartzungo Itsaslapurrak eta Colindres traineruak.

Zarautzen, zazpigarren

Atzo, berriz, Zarautzen izan zuten estropada, eta zazpigarren izan ziren hernaniarrak. Oraingoan, Arraun-Donostiarrak aurrea hartu zien, eta Zumaia izan zen nagusi, berriro ere.

Horrela, aurreneko bi jardunaldiak jokatuta, Arraun-Donostiarrarekin berdinduta dago Hernani, seigarren postuan. Datorren igandean jokatuko dute hirugarren jardunaldia, Zumaian. Eta hurrengo zita, uztailaren 11n izango dute, Pasaian: Euskotren Ligarako sailkapen proba.

Mutil kadeteek bandera gertu, Udaberriko Batel Ligan

Bateletan, berriz, Udaberriko Liga irabaztetik gertu daude mutil kadeteak. Aurreko lauak bezala, bosgarren estropada ere irabazi egin zuten larunbatean, Tolosan. Datorren larunbatean dute seigarren jardunaldia, Ligako azkena, eguerdiko 12:00etan Zumaian.

Oker haundirik ezean, Hernanira ekarriko dute Udaberriko Ligako bandera.


"Ez zaude bakarrik"

Indarkeria matxista paira dezaketen emakumeei zuzenduriko laguntza eta arreta zerbitzuen berri jasotzen duen kartela eseki dute udal brigadako langileek egunotan etxe atari guztietan.

Osasun larrialdi egoera indarrean jarri eta konfinamendua abiarazi berritan, indarkeria sexistaren aurkako protokoloa indartu zuen Usurbilgo Udalak. Ohiko etxebizitza uzteko beharra dutenentzako Udalak hiru etxebizitza jar ditzakeela berri eman zuen martxoan. “Bi bizitzera sartzeko moduan daude, eta hirugarrena prest uzteko lanetan ari da udal-brigada”, ohartarazi zuten.

Udal-brigadak “Indarkeria matxistarik gabeko Usurbil” izenburua daramaten kartelak jarri ditu egunotan etxe atarietan, mezu argi batekin, “ez zaude bakarrik”; eta arreta edo laguntza zerbitzu ezberdinen telefono zenbakiokin:

-Emakumeen aurkako indarkeriaren biktimen arreta, SATEVI: 900 840 111 (24 ordu)

-Usurbilgo Udalaren Berdintasun eta Gizarte Zerbitzuak: 943 377 110 (goizez).

-Gizarte Larrialdietarako Zerbitzua, Gipuzkoako Foru Aldundia: 943 22 44 11 (7:00-21:00).

-SOS Deiak: 112.

-Udaltzaingoa: 943 36 11 12.


Bihartik aurrera, hilerrirako errepidea 08:00etatik 20:00etara itxiko dute

Nafarroa hiribidetik sarrera oinezkoentzat izango da, eta beste sarbide batzuetatik taxiak eta elbarrientzako txartelak dituzten ibilgailuak soilik sartu ahal izango dira

Ibilgailu partikularren trafikoa San Jose hilerrirako sarbideetan mugatuko da urriaren 30etik, asteazkenetik, azaroaren batera arte. Iruñeko Udaltzaingoak San Jose hilerrirako sarbideak kontrolatzeko ohiko dispositiboa ezarriko du Santu Guztien Eguna dela-eta, bertara joaten diren pertsonen segurtasuna bermatzeko.

Urriaren 30ean eta 31n eta azaroaren 1ean, 08: 00etatik 20: 00etara, ibilgailuentzat itxita egongo dira Nafarroa etorbideko biribilgunetik (Donibane Kirol Elkartearen ondoan), Orkoien eta Biurdana kaleek bat egiten duten biribilgunetik (Julio Caro Baroja BHI ) eta Miluzeko errepidetik (sarrerarik handiena) kanpandorrera sartzeko bideak. Nafarroa hiribidetik Donibane Kirol Elkartearen ondoan dagoen hilerrirako sarbidea oinezkoak bakarrik igarotzeko izango da beti.

Behar bezala justifikatutako baimen berezien eskaera

Taxi gidariei, Udaltzaingoak emandako baimen txartela duten loradenden ibilgailuei eta indarrean dagoen pertsona elbarriaren txartela duten ibilgailuei sarrera librea emango zaie. Ibilgailu horiek denbora mugatuan aparkatu ahal izango dute hilerriaren inguruetan. Arrazoi justifikaturen bat edo aldi baterako eragozpen fisikoren bat dutenek Udaltzaingoan baimena eskatu ahal izango dute, ibilgailu bakarra ordubetez kanpandorrearen inguruetara sartzeko.

Hilerrira iristen diren ibilgailuek Orkoien eta Biurdana kaleen elkargunean dagoen biribilgunetik abiatzen den errepidetik soilik egingo dute, Julio Caro Baroja BHI ondoan, eta Miluzeko errepidetik aterako dira, Barañaingo norabidean. Ibilbide hori bera egingo dute gidariek eta ibilgailu laguntzaileek. Hala ere, pertsonen eta, batez ere, ibilgailuen bertaratzea oso ugaria ez den orduetan, udaltzainek Julio Caro Baroja BHI ondoko biribilgunetik eta Miluzeko errepidetik pasatzen utzi ahal izango diete ibilgailuei. Egun hauetan, urteko gainerako egunetan bezala, zabalik egonen da Nafarroa etorbideko biribilgunearen ondoko disuasio-aparkalekua, San Juan Kirol Elkartearen eta Biurdana parkearen artean. Era berean, hilerritik gertu dauden San Juan auzoko bideetan aparkatzeko leku arautuak daude, bai eta gune urdinak ere, beren ibilgailuarekin bertara joaten diren pertsonen eskura.


24 hildako Tunisian, polizia-etxe baten kontrako eraso jihadistan

Hildakoetako 13 ustezko erasotzaileak dira; sei, segurtasun indarretako kideak; eta gainerakoak, zibilak.

Gutxienez 24 pertsona hil dira ustez Libiatik iritsitako jihadistek polizia-etxe baten eta kuartel militar baten kontra Ben Guerdanen, Tunisia hegoaldean, egindako eraso batean. Astebetean izan den bigarren erasoa da.

Segurtasun zerbitzuetako iturriek jakitera eman dutenez, hildakoetako 13 ustezko erasotzaileak dira; sei, segurtasun indarretako kideak; eta gainerakoak, zibilak.

Era berean, erasotzaileetako bi atxilotu egin dituzte, eta operazioak martxan jarraitzen du hegoaldeko hiri horretan. Legez kanpoko trafikoaren erdigunetzat dute hiria, nazioarteko jihaderako parte-hartzaile gehien eman duen lurraldetzat.


Barrenetxeak Matxin IIIarekin jokatuko du gaur, Juaristi eta Olazarren kontra

Erremonte jaialdia antolatu dute gaur 16:00etan Galarretan. Hirugarren partiduan Endika Barrenetxea hernaniarrak jokatuko du. Matxin IIIa izango du bikote, eta aurrean, Juaristi eta Olazar.


Beteranoen Eskuz Binakako Txapelketako finalak jokatuko dira Lekeition

XI. Beteranoen Eskuz Binakako Txapelketa amaierara ailegatu da. Domekan [martxoak 13] jokatuko dira finalak 12:00etan, Lekeitioko trinketean. Orbeak eta Arratek, Telleria eta Bastidaren aurka neurtuko dituzte indarrak.

Bastida, Telleria, Arrate eta Orbea pilotariak Lekeitioko trinketean. Argazkiak: Beteranoen Txapelketa

Beteranoen finala jaialdi handi bat izango da. Lagunarteko partida jokatuko dute hasteko, 10:00etan, Astigarragak eta Egañak (Deba-Mendaro) Beraza eta Etxebarria elgoibarterren kontra. “Astigarraga, txapelketako beteranoena da 61 urtegaz eta partida honetan Mendaroko Egaña laguntzagaz, elgoibartarrak mendean hartzen saiatuko da. Gainera entrenamenduko kideak ditu eta aurreko partida galdu zuenez, arantza kentzen saiatuko da”, azaldu dute antolatzaileek.

11:00etan, lagunarteko partidaren ostean, 3. eta 4. postuak erabakiko dira. Moral lekeitiarra eta Laka mendexarra daude alde batetik, eta Jaunarena nafarra eta Foster lekeitiarra, bestalde. Lehenengoak ateratzen dira 3. postua lortzeko faborito modura, aurreko urteetan ere dema horretan arituak direlako. Baina, Jaunarenak eta Fosterrek ez diete gauzak erraz ipiniko. “Jaunarena nafarra bere efektu bikainak erabiltzen saiatuko da aurrean eta Fosterren atzeko ziurtasunak zail ipiniko diote partida irabaztea”.

Finalekoa izango da azken partida, eta emozioz betea izango dela aurreikusten da. Orbeak lehen aldiz parte hartu du beteranoen txapelketan, baina partidatik partidara hobekuntza nabarmena erakutsi du. Atzekaldea ondo zainduta edukiko du bestalde, Arratek. Azken lau urteetako txapeldunak bere bederatzigarren finala jokatuko du aurten.

Telleria eta Bastida dira XI. txapelketako faboritoak. Momentuz ez dute partidarik galdu eta sasoi onean daudela erakutsi dute. Dena dela, dena erabakitzear dago. Finalak ezustekoak ematen dituzte eta urduritasunak gehiago egin dezake.

Txapelketaren amaieran, otzara bat zotz egingo dutela aurreratu dute antolatzaileek eta partaide eta laguntzaileek hamaiketakoa izango dute Trinkete tabernak eskainita.

FINALAK

10:00. Lagunartekoa: Asti-Egaña/Beraza-Etxebarria

11:00. 3. eta 4. postuak: Moral-Laka/Jaunarena-Foster

12:00. Finala: Orbea-Arrate/Telleria-Bastida


BBVAk 2.442 milioi euro irabazi ditu ekainera arte, % 3,7 gutxiago

Bankuko arduradunen esanetan, emaitza bikainak lortu dituzte urteko lehen seihilekoan; eta, batez ere, bigarren hiruhilekoan.

BBVk 2.442 milioi euro irabazi garbi lortu ditu ekainera arte, 2018ko datuekin alderatuta baino % 3,7 gutxiago, bankuak Balore Merkatuaren Batzorde Nazionalari asteazken honetan jakinarazi dionez.

Bigarren hiruhilekoan 1.278 milioi euro irabazi zituzten, lehen hiruhilekoan baino % 10 gehiago.

Batez ere, sarrera errepikarien hazkunde "handiari" esker lortu dituzte emaitza horiek, interesek digitu bikoitza hazi baitira eta kreditu-saneamendua txikitu baita.

"BBVAk emaitza bikainak lortu ditu 2019ko bigarren hiruhilekoan. Bestalde, errentagarritasunaren aldetik, Europako lehenen artean kokatu gara berriro eta oso dinamika onak ohartzen ditugu gure negozioan: interesen tartea % 10etik gora hazi egiten ari da eta eraginkortasunak ere hobera egin du", esan du Onur Genç BBVAko kontseilari delegatuak.

Bestalde, Jose Villarejo komisario ohiari ustez agindutako espioitza eskandaluaren harira, BBVAren emaitzetan ondoriorik ez duela izan esan du Onur Gençek; hala ere, horren inguruan albiste asko izan direla eta entitatearen ospe onari kalte egiten diotela onartu du.

"Ez dugu gustuko egunkarietako lehen orrialdean horrenbeste agertzea", gaineratu du Gençek, BBVA Cenyt enpresarekin lotzen dituen informazioen harira.

Auzitegi Nazionalak BBVA inputatu zuen joan den astelehenean, Villarejo Sacyr zelatatzeko kontratatzea egotzita. Manuel Garcia Castellon Auzitegi Nazionaleko epaileak funtzionario-eroskeria, sekretuak agerraraztea eta ustelkeria delituak leporatu dizkio BBVAri.


"Gardentasuna izan da guretzat garrantzitsuena"

JOSU ARTETXE (Aiara, 1962) EH Bilduko alkategaia eta indarrean dagoen legealdiko alkatea. Ideia berriak aipatu ez ezik azken 4 urteko esperientzia aipatu du.

Nolakoa izan da hautaketa prozesua?

Lehengo legealditik hiru sartu gara hautaketa prozesuan, uste dugulako taldean jarraipen bat eman behar dela. Hortaz gain, guk jada udala ezagutzen dugu, lau urteko esperientzia daukagu. Estebanek 20 urte eman ditu Batzar Administratiboetan eta Laurenek ere Batzar Nagusietan eta zinegotzi moduan. Aurrera egiteko indarrekin ikusten gara eta horrek irmotasun bat ere erakusten du.

Zerrenda jende berriarekin osatu da. Lau urte hauetan gure taldekidea izan den Nerea Goti sartu da, adibidez. Oso pertsona erantzulea da eta konpromisoa hartu du. Aitziberrek ere jarraitzen du. Kultura arloan lan handia egin duen Koldo Mendioroz ere dago. Aurpegi berriak ere sartu dira. Iratxe Granado, eta Inma Garcia gazteak, adibidez. Inma Elikadura Subiranotasunaren Kontseiluan sartua dago. Asier Rubio bertsolari gaztea ere dago zerrendetan. Apustu bat egin dugu gazteriaren alde, uste dugulako instituzioetan jende gaztea sartzen hasi behar dela.

Arlo, adin, leku eta sentsibilitate ezberdinetako pertsonak biltzen saiatu gara, eta emaitza oso positiboa iruditu zaigu.

Zuk zerrendaburu moduan jarraitzen duzu. Nolakoa izan da orain arteko esperientzia politikoa eta profesionala?

Nire esperientzia profesionala turismoari lotua egon da beti, 30 urte daramatzat horretan. Gida lanak egin izan ditut Europatik eta Euskal Herritik. Politika arloan alkate izan arte ez nuen aurretiazko esperientziarik izan.

Legealdiari begira, zein da zure balorazioa?

Esan behar den lehen gauza da aldaketa bat eman dela.30 urtez hemen gobernatzen berdinak egon ostean, guk argi genuen aldaketa bat eman behar zela.

Eta aldaketa hori nabaritu egin da. Kudeaketa oso ezberdina izan da. Kudeaketa ekonomikoan, alde batetik, gardentasuna izan da guretzako garrantzitsua. Gasturen kontrola, jakitea non eta zertarako gastatzen dugun dirua eta aurreztea ahal izan dugun gaietan.

Kontratu batzuk eztabaidan jarri ditugu, eta horrek dirua aurrezteko balio izan du. Guk uste dugu aurrekontuak ez direla denbora guztian gastua egiteko, gastua nola eta zertan egin jakiteko baizik.

Kiroldegiaren arazoa harri handi bat izan zen, denbora asko inbertitu genuen horri konponbide bat bilatzen. 750.000 euroko zorra kentzea lortu egin dugu.

Ekonomia bideratzea lortu dugu eta egin dugu Aiaran egin den inbertsiorik handiena gauzatu da, Luiaondoko osasun zentroa. Beharrezkoa den azpiegitura. Gaur egun udala oso saneatua dago. Batzorde administratiboetako diru-laguntzak handitzea lortu dugu, eta beste laguntza batzuk ere lortu ditugu.

Herrian egiten diren ikastaroak arautu ditugu, talde guztiekin batzordeetan eztabaidatuaz eta lan asko eginaz. Horri esker gardentasuna lortu da elkarteekiko.

Beste alor bat izan da udal-langileekiko jarrera eta harremanak. Hori oso garrantzitsua da udalaren kudeaketa beraiekin egin behar delako. Guk hasieratik ikusi genuen alor horri buelta bat eman behar zitzaiola, eta langileen balorazioak ere ikustear zeudela, balorazio profesionalean eta ekonomikoan. Hori dela eta, lanpostuen balorazio bat egin dugu, zeinetan langileek parte hartu diten eta zeinen emaitzarekin pozik azaldu diren.

Diruaren aldetik ez da igoera asko eman langileen soldatetan, Rajoyren Lan Legeak muga batzuk ezartzen dituelako. Duintasun apur bat sartu dugu langileen lan baldintzetan, eta hori giroan ere nabaritzen da.

Batzuk diote udalaren kudeaketa astiro doala. Zentzu horretan esan behar da gauza batzuk astiro joan direla aurrekoek arazo handiak utzi zituztelako: kiroldegia, abeltzainentzako azpiegituren legeztatzea, urbanizazio batzuk, uraren gaineko isurketak...

Kudeaketa astiro joan da, guretzako oso garrantzitsua izan delako araudia errespetatzea eta horrela zilegitasuna ematea erabakiei. Hori biztanleriaren interesekin uztartu dugu, haien iritziak kontuan hartuta.

Horregatik, denbora inbertitu behar izan dugu zama hori guzti hori gainetik kentzeko. Gaur egun, 2015ean, perspektibarekin ikusten da lan handia egin dela. Badaude hobetzeko gauzak: parte hartzeari begira tresnak garatu behar dira, adibidez.

Hor lan handia egin behar da batzorde administratiboekin. Arazoak egon direnean udalak ikuspegi irekia mantendu du. Zuhatza eta Arespalditzaren arteko hobi septikoaren inguruko eztabaidan parte hartu genuen, Luiaondoko Arbol Malato urbanizazioan ere hala egin genuen.

Adibide interesgarri bat HAPOarena da. Guretzat mugarri bat izan da, ondorio urbanistikoengatik baino egindako parte hartze prozesuagatik. Aiarako 23 herrietara gerturatu ginen.

Zentsu horretan, parte hartzea sustatzeko tresna bilakatu da, eta orain arte lotu gabeko zerbait lortu dugu: jendeak etorkizun urbanistikoan parte hartzea.

Elkarteek jaietan duten parte hartzea ere handitu egin da. Lehengo urtetik hasi ginen elkarteekin batzen, eta nahi izan dutenek izan dute parte hartzeko aukera. Uste dugu ahal izan dugun guztietan jarri garela harremanetan arazoak konpontzeko. Udala ahalik eta gehien zabaltzen ahalegindu gara.

Zein izan da legealdiko une goxoena? Eta latzena?

Goxoenetako bat irabaztea izan zen, aldaketa zetorrelako. Guk ikusten genuen aldaketa eman behar zela eta herritarrek ere hala ikusten zuten. Gozoa da baita ikustea lau urte eta gero udala bideratua dagoela, aldaketa irmo doala aurrera, ez dagoela atzera bueltarik.

Kiroldegiaren arazoaren amaiera ere une gozoa izan zen. Eraikuntza enpresarekin amaitzeko izan dugun modua ere goxoa izan da. Zorrotz jokatu dugu eta ez dugu eurek eskatzen zuten diru gehiegikeria eman behar izan. Alde horretatik, hori garaipen handia izan zen guretzat, eskatzen zutenaren %10a kobratu zutelako.

Goxoa izan da egon diren gatazketan lortu ditugun adostasunak, eta ikustea gauza gehienetan adostasuna eta elkarrizketa sustatu ahal izan ditugula. Urtero aurrekontuak onartu egin ditugula, aurrekontu nahiko zentzuzkoak kasu guztietan. Goxoa ere ikustea zer nolako posizioa dugun datozen hauteskundeei begira. Langileekin lortutako giroa eta harremana era goxoa izan da. Ikastolako obra ere bideratua dago, gure programan jartzen zuen bezala. Asko izan dira une goxoak.

Latza, aurkarien jarrera. Ez da polemika sortzeari begira, baina EAJren jarrera hitz egiteko, elkarlanean aritzeko eta negoziatzeko ez da egokiena izan. Hasieratik bertatik, udaletxera lehen aldiz sartu ginenean ez zen inor egon harrera egiteko.

Aiara Batuz-en jarrera ere ez da egokiena izan, eta hori izan da agian dezepziorik handiena. Ikusten genuelako beraiek ere aldaketarekin bat egiten zutela, baina gero ikusi behar da zer nolako oztopo lana egin duten batzar eta osoko bilkuretan. Azken bi aurrekontuen aurka bozkatu dute, lanpostuen balorazioaren aurka ere bozkatu zuten, osasun zentroaren proiektuarekin ere oztopoak jarri dituzte... harritu egin gaitu. Pena izan da, ez dugulako elkarlanerako beta izan. Niretzako politika gauzak egitean datza. Eta ez dut jarrera hori ikusi.

Bukatzeko, zeintzuk dira datorren legealdirako lan ildoak?

Gaur egungo jarrerarekin jarraitzea. Parte hartzearen kontua sustatzeko. Aiara oso herri txikiz osatua dago eta zaila da komunikatzea. Guk izango dugu horren gaineko erantzukizuna, baina parte hartzea hobetzen saiatu garela esango nuke. Etorkizunera begira harremanak sakondu behar ditugu Batzar Administratiboekin, eta horretan arituko gara.

Mendizerraren kontua ere gurea izan da, Aiara Batuz-ek dioenaren kontra. Orain lantzen ari garen kudeaketa plana gure programaren baitakoa zen hasieratik. Elikadura subiranotasuna ere garatu nahi dugu. Farmazia-botikinaren proiektua ere aurrera eramango dugu. Diru publikoarekiko errespetua ere mantendu nahi dugu. Dirua ez da besterik gabe xahutzeko, behar denean gastatzeko baizik. Zentsu horretan berdin jarraitzea da gure asmoa. Horretan gaude.


EPPK-k «begirunea eta laguntza» eskatu ditu eztabaida prozesurako

Kolektiboak abiatzear duen hausnarketak «funtzio berria finkatzea» izango du helburu. Prozesu «gardena» izango dela diote. Azken urteotan Kolektiboa utzi dutenei atea zabaldu diete parte har dezaten

EPPK Euskal Preso Politikoen Kolektiboak, «hausnarketa prozesu garrantzitsu» baten atarian dagoela esan, eta prozesu horren «helburuak» zeintzuk diren argitu ditu BERRIAra igorritako agirian. Honako hau da:

«Agiri honen helburu nagusia euskal jendarteari EPPK hausnarketa-prozesu garrantzitsu baten atarian dagoela oroitaraztea da. ETAk borroka armatua bertan behera utzi osteko bost urteotan kartzeletan bizi izandako egoerari buruzko azterketa oinarri hartuta, aurrera begirako urratsak eztabaidatu eta erabakitzea izango da Euskal Herria, Espainia, Frantzia, Portugal eta Suitzan bahituta gauden EPPK-ko kideok abendutik aurrera burutu beharko dugun ariketa politikoa.

Abian prozesuaz geroztik, Ezker abertzaleko antolakunde bakoitzak bere eztabaida prozesua antolatu du. EPPK-k badu berezitasunik ordea, gure elkartea ez baita bere horretan antolakunde politiko berezia, eta bai Euskal Herriaren askatasun borrokaren aurkako errepresioak osatutako taldea, antolakunde desberdinetako kide edota herritar soilak biltzen dituena. Beraz, bi berezitasun horiek oso kontuan izango ditugu hausnarketa-prozesu honi heltzerakoan: etsaiak bahituta gauzka eta Kolektibo anitza osatzen dugu.

Hausnarketa berri honi heltzerakoan oso kontuan izango dugu baita ere orain artean erresistentziarena izan dela EPPK-k askapen prozesuan bete duen funtzio nagusia. Beraz, ziklo politikoa aldatu delarik, horren araberako Kolektiboaren funtzio berria finkatu behar dugu. Funtzio berri hori bi norabidetan finkatzea izango dugu helburu: batetik, nola egingo dugun bat presoon eskubideen eta askatasunaren alde ari diren herritar soil eta erakundeekin kartzelak husteko ahaleginean; eta, bestetik, nola egingo dugun bat Ezker abertzaleko antolakundeekin, herritarrekin eta eragileekin Euskal Herriaren independentzia-prozesuan gure alea jartzeko.

Hausnarketa-prozesua eta ondoriozko ildoa erabakitzea EPPK-ko kideoi dagokigun arren, gure nahia da, behin oinarri gisa erabiliko dugun txostena gureganatu ostean, gure azterketa eta aurrera begirako planteamendu horien nondik norakoak konpartitzea. Euskal jendarteari oro har jakinarazi nahi diogu zeintzuk diren gure azterketa eta ildoak, ahalegin berezia eginez presoon eskubideen eta kaleratzearen alde dauden erakunde, eragile eta herritarrengana iristeko. Era berean, behin prozesua amaitutzat ematen dugunean, gure hausnarketaren ondoriozko ildoa eta Kolektiboak hautatuko dituen mintzakideak nortzuk diren jakinaraziko dugu.

Gure hausnarketa-prozesua gardena izango da, ez baitugu deus ezkutatzeko, eta bai aldiz euskal herritarrekin gatazka gainditu eta gure Herriaren askatasunaren bidean urratsak elkarrekin egiteko nahia. Hori bai, kide bakoitzak ekarpenak Kolektiboaren baitan egingo ditu, batzarren bidez, guztion artean aurrera begirako ildoa adostu, aberastu eta guztion bozaren bidez erabakitzeko.

Hausnarketa-prozesu hau EPPK-ko kideon artekoa izango bada ere, jakitera eman nahi dugu azken urteotan Kolektiboa uztea erabaki dutenek parte hartzeko atea zabalik izango dutela, beren ekarpena egin eta, ondorioz, Kolektiboak bere osotasunean erabakiko duen ildoarekin bat egiteko, besteok bezalaxe Kolektiboaren arauekin eta eztabaidaren irizpideekin leial arituz.

Azkenik, hausnarketa eta eztabaida prozesua abiatzera goazen honetan, jakitun gara zailtasunak izango ditugula oinarrizko idazki politikoak geureganatzeko eta, era berean, aurreko prozesuetako eskarmentuagatik dakigu espekulazio eta manipulazioa helburu duten jokabideak egon daitezkeela. Horregatik, presoon eskubideen alde daudenei eskatzen diegu begirunea eta laguntza.

Batasuna, elkartasuna eta herriarenganako lotura! Denon artean lortuko dugu! Euskal Herria bihotzean, 2016ko abendua.

EPPK Euskal Preso Politikoen Kolektiboa».


Kultur Hamabostaldia Nahikari elkartearen inguruan

Nahikari emakume elkarteak auzolanean hainbat ekitaldi antolatu ditu Mallabiko Kultur Hamabostaldiaren barruan. Datorren astelehenerako, esate baterako, Jabekuntza sexuala tailerra antolatu du.

Hurrengo barikuan, berriz, Ttak antzerki taldeak Ta oain ze? antzezlana taularatuko du kultur etxean. Ekainaren 4an, aldiz, Sua filma proiektatuko dute. Ekainaren 7an, ostera, azoka denboran, antzinako euskal emakumeen antzezpena egingo dute. Garai bateko emakumeen bizitza ezagutaraztea da elkartearen helburua.


PPren Gobernuak 2012an onartutako lan-erreformak ekarri zituen aldaketak

Rajoyren Exekutiboak aldebakarreko erreforma aurkeztu zuen, besteak beste, kaleratze merkeenak erraztu eta langileak bidegabe kaleratzea merkatzeko.

PSOEk, Podemosek eta EH Bilduk PPren lan-erreforma (2012koa) indargabetzeko akordioa sinatu berri dute. Itunak CEOE Espainiako enpresaburuen elkarteko haserrea piztu du eta kritikak jaso. Enpresaburuek elkarrizketa sozialerako mahaia utzi dute, akordioaren inguruko azalpenak eman arte.

PPren erreforma 2011n hasi ziren prestatzen, Mariano Rajoyren Gobernu osatu berriak aste gutxi batzuen epea eman zien patronalari eta sindikatuei lan merkatua erreformatzeko proposamen bateratua aurkezteko. Espainiako Estatua krisi ekonomikoan murgilduta zegoen, eta finantza sektorearen erreskatea sei hilabete geroago eskatu zuten.

Gizarte eragileek soldaten moderazioa adostu zuten, baina ez zuten akordiorik lortu kontratazio edo kaleratzeen inguruan. Ondoren, Espainiako Gobernuak aldebakarreko erreforma aurkeztu zuen, lege-dekretu bidez onartuz, kaleratze merkeenak errazteko, beharginak bidegabe kaleratzea merkatzeko eta enpresa txiki eta ertainentzako kontratu mugagabe berri bat ezarriz. Azken horren arabera, lehen urtean kalte-ordainik gabe kaleratzeko aukera zuten enpresek.

Erreforma "oso ausarta" zela esan zuen Luis de Guindos Ekonomia ministroak Europan. Espainiako langileek, ordea, greba orokorra egin zuten, eta azkenean Estatuko Exekutiboak lege-proiektu gisa bideratu zuen Diputatuen Kongresuan. CiUk, UPNk eta Foro Asturiasek legea babestu zuten.

ALDAKETA NAGUSIAK

- Lan-erregulazioko planak aurrera eramateko, ez da beharrezkoa aldez aurretik Administrazioaren baimena izatea.

- Kontratu mugagabeen kasuan, kaleratze bidegabeen kalte-ordaina murriztu zuten, lan egindako urte bakoitzeko 45 egunetik 33ra, gehienez 24 soldatarekin (erreforma baino lehen 42 ziren).

- Kaleratze objektiboen kasuan (enpresek antolamendu, ekoizpen edo arrazoi ekonomiko zein teknikoengatik kaleratzeko eskubidea dute, lan egindako urte bakoitzeko 20 eguneko kalte-ordaina ordainduta), arrazoi ekonomikoak daude, galerak daudenean edo aurreikusten direnean, eta bederatzi hilabetetan salmentak murrizten direnean.

- Sektore publikoko erakundeek eta entitateek kaleratzeko arrazoi objektiboak balia ditzakete, enpresa pribatuek bezala.

- Langilea lanera ez joatea kaleratzeko arrazoia da, nahiz eta justifikaturik egon, bi hilabetetan bajak lanegunen % 20 badira, betiere aurreko 12 hilabeteetan faltak lanegunen % 5 badira, edo % 25 lau hilabetetan. (Puntu hau otsailaren 18an indargabetu zuten lege-dekretu bidez).

- Enpresako hitzarmenek lehentasuna dute kolektiboen aurretik.

- Enpresaburuak hitzarmen kolektibo batean adostutakoa ez betetzeko aukera du, ordutegi, lanaldiaren banaketa, txanda, soldata edo funtzioekin lotutako kontuetan, antolamendu, ekoizpen edo arrazoi ekonomiko zein teknikoak tarteko.

- Indarrean ez dauden hitzarmenen luzapena urtebetera mugatu zuten (aurreraeragina).

- 50 langile baino gutxiagoko enpresa txiki eta ertainentzako kontratua sortu zuten: urtebeteko proba epea eta kalte-ordainik gabe kaleratze kasuetan. Kontratu mota langabezia-tasa % 15aren azpitik dagoenean desagertuko litzateke.

- Aldi baterako lanen enpresek kolokazio agentzia pribatu bezala aritzeko aukera dute.


Gipuzkoako Errebote Txapelketako finala, zubietarren artean erabaki da

Oiartzun eta Villabonako aurkariekin zituzten neurketak irabazi ostean, zubietarrak bakarrik heldu dira, Gipuzkoako Errebote Txapelketako finalera. Larunbatean jokatu zituzten azken partidak, Zubietako frontoian. Txapeldunak eta txapeldun ordeak, denak etxekoak ditugu. Zorionak!

Gazteen mailan:

-Txapeldun ordeak: Antton Arrillaga-Txomin Bordagarai.

-Txapeldunak: Ander Iruretagoiena-Unai Azpiroz

Nagusien mailan:

-Txapeldun ordeak: Joseba eta Josu Aizpurua.

-Txapeldunak: Imanol Aizpurua-Ugaitz Rezola.


Izar Amundarain eta Olaia Zinkunegi, Mingain Luze lehiaketako txapeldunak

Izar Amundarain eta Olaia Zinkunegi izan dira Mingain Luze lehiaketako txapeldunak. Iñigo Urkola eta Ainara Aranburu, berriz, bigarren geratu dira eta, Eneko Balerdi eta Helena Zeberio, hirugarren.

Hurrenez hurren, mp4 bana, mp3 bana eta Euskaraz bizi nahi dut kamiseta bana eskuratu dituzte.


Mikel Etxaniz

43 urte. Langilea. Bergara.


Idiazabalgo Aita Iparragirre ikastetxekoek Jose Luis Elio irakaslea omenduko dute

Aita Iparragirre ikastetxeko ikasle, guraso eta langileek urtarrilean zendu zen Jose Luis Elio irakaslea omenduko dute ostiralean. Gainontzeko herritar guztiak parte hartzera gonbidatu dituzte. Elioren emaztea eta alabak ere bertan izango dira.

Ekitaldia 16:00etan hasiko da. Hasteko, Aloña Galarraga irakasleak ikasleen laguntzarekin egindako bertsoak abestuko dituzte. Ondoren, Josemi Martins lankide ohiak jota bat abestuko du eta zuhaitz bat landatuko da Elioren oroimenez. Bukatzeko, guraso eta ikasleek dantza egingo dute eta emazteari eta alabei taila bat eta argazki bilduma bat oparituko dizkiete.

Eliok bizitza erdia baino gehiago eman zituen Idiazabalgo eskolan. Izan ere, duela 33 urte heldu zen Goierriko herri honetara. Urte berean hasi zen lanean egun ikastetxeko zuzendaria den Gurutze Baztarrika. Primeran elkar ezagutzen zuten, beraz.

Baztarrika ataundarra da eta ordurako Idiazabalen bizi zen, baina Elio iruñarra zen. «Ni B ereduan hasi nintzen eta bera A ereduan. Egunero Iruñeatik etortzen zen, lagun batekin».

Baztarrikak hasieran Haur Hezkuntzan lan egin zuen eta Eliok ikasle zaharragoekin. Ondoren, ordea, harreman estua egin zuten. «Bizikizun asko partekatu genituen», aipatu du.

Horietako bat, garrantzitsuenetakoa, herriko bi eskolen batzea izan zen. Idiazabalgo ikastola eta ikastetxe publikoa 1980an elkartu ziren. Aita Iparragirre ikastetxean D eredua bakarrik dutenez, Eliok euskara ikasi zuen.

Berehala, 1981ean, ikastetxeko zuzendaria izan zen. Horretaz gain, urte askotan parte hartu zuen zuzendaritza taldean. Gorputz heziketa irakaslea ere izan zen. Kirola zen, hain zuzen ere, bere zaletasun nagusietako bat.

Kirolzalea izanik eta, euskara ikasi ondoren, berehala idiazabaldar petoa bihurtu zen. «Hasieran ez zuen bertan gelditu nahi. Bere helburua Iruñeara itzultzea zen. Baina, azkenean, emaztea eta alaba ekarri zituen. Herrian kuadrilla egin zuen eta bigarren alaba bertan jaio zen. Herriko bizitzan parte hartzen zuen. Zainak ondo bota zituen, beraz».

Hala, bere heriotza kolpe oso gogorra izan zen. «Lagun zintzoa zen. Langilea. Pentsatzen zuena esaten zuen. Ez nuke berarekin igarotako une zehatz bat bereiziko: egunerokoan ondoan sentitu dugun pertsona izan da», amaitu du Baztarrikak.


Armak 3Dn nola inprimatu azaltzen duten gidaliburuak blokeatu ditu AEBko Justiziak

Epaiaren arabera, Defense Distributed erakundearen eskuliburua argitaratzeak 'kalte konponezina' eragin lezake.

Ameriketako Estatu Batuetako Justiziak blokeatu egin du armak 3Dn nola inprimatu azaltzen duten gidaliburuen argitalpena. Gaur, asteazkena, publikatzekoak ziren. Epaitegietako blokeorik ez balego, eta Donald Trumpen Gobernuak armen aldeko erakundeekin lorturiko akordio baten ondotik, posible litzateke etxean armak ekoiztea.

Ekimenak eztabaida handia eragin du. Hainbat estatutako fiskalek helegitea aurkeztu zuten astelehenean eskuliburuen argitalpena blokeatzeko, eta euren eskaria aintzat hartu du Justiziak.

Robert S. Lasnik epaileak emandako epaiaren arabera, Defense Distributed erakundearen liburua argitaratuz gero, "kalte konponezina" eragiteko arrisku handia zen.

Texasen egoitza duen Defense Distributed erakundeak abuztuaren 1etik aurrera pistolak eta errifleak 3D inprimagailuetan ekoizteko instrukzioak berriro bere webgunean argitaratzeko asmoa agertu zuen, Gobernu federalarekin akordioa lortu ostean.

Etxean armak ekoiztea legezkoa izan ez dadin azken asteetan presio gehien egin duen taldeetako bat Armen Kontrolerako Brady Zentroa izan da. Jonathan Lowy zuzendariak Efe albiste agentziari azaldu dionez, etxean ekoitzitako arma horiek ez dute serie zenbakirik eta, beraz, ezinezkoa da horien "arrastoa jarraitzea". Gainera, plastikozkoak dira eta, ondorioz, hautemanezinak dira metalak antzemateko gailuentzat.


Elia Kazan zine zuzendaria hil da New Yorken

Amerikako Estatu Batuetako zineman eta antzerkigintzan egindako lanagatik mirestua izan den Elia Kazan zine zuzendaria atzo arratsaldean hil zen New Yorken, 94 urte zituela. 'Al este del Eden' eta 'Un tranvia llamado deseo' bezalako filmak egin zituen Kazanek, eta 1999. urtean AEBtako Zine Akademiaren Ohorezko Oscarra jaso zuen. Sari horrek hauts ugari harrotu zituen AEBtan, batzuek zine zuzendari handia zela esaten baitzuten eta beste zenbaitzuk traidorea zela, batik bat, bere lagun komunistak salatu zituelako.


Ttan Ttakun irratia, abiada hartzen

Uholdeak pasatu eta Guardia Zibilak tresneria eraman eta gero, Donostiako irrati euskaldun libreak programazio eta lokal berritua izango du prest laster. Gaurko Gipuzkoako Hitzan erreportajea egin dugu irratiaren ibilbidearen inguruan.


Torturaren aurkako ekitaldia egingo dute igandean

Otsailaren 13an 34 urte beteko dira Joxe Arregi zizurkildarra torturaz hil zutela, eta hori dela eta, igandean ekitaldia egingo dute Zizurkilen.

Torturaren aurkako ekitaldia 13:00etan izango da, Joxe Arregi plazan, iaz torturatu guztien memorian jarritako oroitarriaren inguruan. Ez da ekitaldi bakarra izango hala ere, 09:00etan Pedro Mari Otaño plazatik abiatuta ibilaldia egingo dute Haizetsura, eta ekitaldi nagusia eta gero bazkaltzeko elkartuko dira Urkamendi elkartean. Bazkarirako izena emateko zerrendak jarri dituzte ohiko lekuetan, Egarri tabernan eta Iriarte jatetxean.


Bozeramaileen Batzordeak atzera botako du SA desegiteko ebazpena

Eusko Legebiltzarreko mahaiak Sozialista Abertzaleak talde parlamentarioa desegin ahal izateko ebazpena onartu zuen atzo. Legebiltzarreko lehendakari Juan Maria Atutxak idatzitako ebazpena da, eta bertan dio talde parlamentario bat desegin daitekeela, talde horrek ordezkatzen duen alderdiaren aurkako epai bat indarrean baldin badago.


Ezki zahar bat kendu dute

Tilosetan ihartua zegoelako

Tilosetan, Elkano kale aldera dagoen ezki edo tiloa kendu berri dute, Urumea ikastola pare horretan. Andoni Amonarraiz zerbitzu publikoetarako zinegotziak jakitera eman du ihartua zegoelako kendu dutela ezki zaharra, eta oinezkoentzako arriskutsu ere bazegoelako dagoeneko. Dirudienez, iaz moztu zizkioten ihartutako adarrak eta tratamendu bat egin zioten arbolari indartu zedin, baina erantzun onik ez du izan tratamenduak, nonbait, zuhaitza erabat hondatua zegoelako. Berria, urri-azaroan Udaletik jakitera eman dutenez, beste ezki bat jartzekoak dira urri-azaro inguruan, aurrekoa zegoen leku berean. Ezki koskorra izango da jarriko dutena, 20-25 bat zentimetroko diametroa duena.